PHNOM PENH, 13 Ogos- Beribu-ribu senjata peledak yang tidak meletup, tinggalan perang saudara Kemboja telah ditemukan di dalam sebuah sekolah di timur laut negara itu, kata pihak berkuasa Ahad.Beberapa dekad selepas konflik kejam dan kempen pengeboman Amerika Syarikat (AS) bermula pada 1960-an, Kemboja kekal antara negara paling banyak dibom dan ditanam periuk api di dunia.Pasukan pemusnah bom menemukan lebih 2,000 bahan letupan, termasuk lebih 1,000 bom tangan M79, di dalam kawasan sebuah sekolah tinggi di wilayah Kratie dalam operasi selama tiga hari, kata Heng Ratana, ketua pengarah Pusat Tindakan Periuk Api Kemboja.Beliau memberitahu AFP sisa bahan letupan ditemukan selepas sekolah itu membersihkan tanah untuk mengembangkan taman."Sekolah itu ditutup buat sementara waktu," kata Heng Ratana.Imej menunjukkan beberapa jisim bahan letupan yang digali, berkarat dan disusun dalam barisan."Alat letupan ini mudah meletup jika seseorang menggali ke tanah dan mengenainya," kata beliau.Tapak itu adalah stesen tentera semasa perang, tambahnya, dan operasi untuk membersihkan kawasan itu mungkin mendedahkan lebih banyak lagi.Perang saudara Kemboja berlarutan hingga 1975, dengan AS serta Vietnam Utara dan Selatan menyokong pelbagai pihak.Kesan daripada kempen pengeboman AS dan kawasan periuk api yang ditinggalkan telah lama dirasai dengan cara yang tragis, apabila kira-kira 20,000 rakyat Kemboja terbunuh sejak empat dekad lalu selepas memijak periuk api atau bom.Kerja pembersihan diteruskan sehingga hari ini, dengan kerajaan berikrar untuk membersihkan semua periuk api dan senjata yang tidak meletup menjelang 2025. -AFP

(Bahan letupan era perang ditemukan di sekolah Kemboja/AFP)


Sumo tarikan besar pelancong ke Jepun

TOKYO, 13 Ogos- Ramai pelancong asing kini berpusu-pusu ke Jepun untuk melihat dunia sumo dengan lebih dekat.Minat mereka tercetus semasa perintah kawalan pergerakan COVID-19 dan oleh drama baharu Netflix.Sukan negara Jepun berusia ratusan tahun dan penuh tradisi itu telah lama menjadi sumber daya tarikan di luar negara, tetapi mereka dalam industri mengatakan minat telah meningkat sejak beberapa tahun kebelakangan ini, dengan sesetengahnya memanfaatkan sepenuhnya perhatian baharu itu.Dalam "persembahan" waktu makan tengah hari baru-baru ini, dua pengamal sumo yang mempamerkan kemahiran mereka di sebuah restoran Tokyo yang penuh dengan sorakan pelancong.Selepas itu, para penonton berswafoto dengan atlet berbadan besar dan memakai kostum sumo dan rambut palsu untuk mencuba seni purba dalam pertarungan menentang profesional yang telah bersara."Anak-anak seronok. Saya seronok naik ke sana dan berlawan dengan mereka," kata Kiernan Riley, 42, dari Arizona, Amerika Syarikat."Mereka mempamerkan persembahan yang bagus. Pastinya salah satu acara kemuncak kunjungan kami ke Jepun," tambahnya.Tiket untuk acara tiga kali seminggu itu, yang termasuk ulasan dalam bahasa Inggeris dan hidangan, berharga 11,000 yen (US$76) setiap satu sudah habis dijual untuk enam minggu berikutnya.Salah seorang bintang ialah bekas ahli gusti profesional terkemuka Takayuki Sakuma, aka Jokoryu, yang tingginya enam kaki dua inci (1.87 meter) dan berat 170 kilogram ketika berada di kemuncak prestasi.

(Pelancong asing bergambar dengan bekas ahli gusti sumo di restoran Yokozuna Tonkatsu Dosukoi Tanaka di Tokyo/AFP)

“Apabila anda seorang profesional, hidup anda bergantung pada sumo,” kata bekas bintang berusia 35 tahun yang kini sudah bersara kepada AFP. "Dan ia tidak boleh dipandang ringan.""Tetapi untuk menghiburkan orang kami menambah jenaka. Perkara yang paling penting adalah membuat orang menghargai sumo sebagai budaya."Bekas ahli gusti sumo amatur John Gunning, yang bertanding untuk negara asalnya Ireland dan mengulas dalam bahasa Inggeris di televisyen Jepun, berkata terdapat "peningkatan besar" dalam populariti sukan itu di luar Jepun sejak lima hingga 10 tahun lepas .Tetapi populariti itu semakin meningkat semasa COVID, apabila orang yang terperuk di kediaman masing-masing menerokai minat baharu.Dan keluaran tahun ini "Sanctuary", siri Netflix baharu yang berlatarkan dunia sumo, turut membantu memperkenalkan sukan ini kepada khalayak baharu."Saya melihat ramai orang mengatakan bahawa itu adalah pendedahan pertama mereka kepada sumo," kata Gunning kepada AFP.Persatuan Sumo Jepun tahun lepas turut melancarkan saluran YouTube berbahasa Inggeris, "Sumo Prime Time", yang videonya mendapat puluhan ribu tontonan. -AFP


Taufan Khanun: Rusia hantar pasukan petugas awasi kerja pembersihan

RUSIA, 13 Ogos- Rusia menghantar pasukan petugas bagi mengawasi kerja pembersihan di bahagian Timur Jauh negara itu, pada Ahad, selepas Taufan Khanun melanda wilayah Primorye.Kementerian Kesihatan yang dipetik Agensi berita TASS Rusia memberitahu sejumlah 4,368 rumah dinaiki air; selain tujuh bangunan pangsapuri. Manakala 28 penempatan kekal terputus.Kebanyakan rumah yang terjejas berada di bandar Ussuriysk dan Spassk-Dalny serta di daerah perbandaran Oktyabrsky, di wilayah Primorye.Tiada kemalangan jiwa dilaporkan dan kementerian telah menghantar unit lebih awal, bagi mengelak kerosakan lebih serius.Menurut TASS, banjir yang berlaku di Ussuriysk iaitu bandar kedua terbesar di Primorye, adalah yang terburuk dalam sedekad.Ia telah menjejaskan antara 35 dan 40 peratus wilayahnya.-REUTERS

(Pemandangan udara kawasan dilanda banjir di Ussuriysk/Foto Reuters)


Hujan lebat, tanah runtuh ragut 55 nyawa di Bangladesh

CHITTAGONG, 13 Ogos- Sekurang-kurangnya 55 orang terbunuh dan lebih sejuta lagi terjejas akibat hujan lebat selama dua minggu yang menyebabkan banjir dan tanah runtuh, di tenggara Bangladesh.Ketua Jabatan Meteorologi Bangladesh, Azizur Rahman berkata bencana yang berlaku sejak 1 Ogos telah mengorbankan 21 orang di Cox's Bazar, Chittagong (19), Bandarban (10) dan lima di Rangamati."Ini merupakan hujan lebat paling teruk berlaku dalam beberapa tahun kebelakangan ini," katanya kepada AFP.Menurutnya, hujan lebat yang melanda wilayah itu hingga 11 Ogos lalu, telah mencetuskan banjir kilat yang menyebabkan sungai melimpah dan menenggelamkan ratusan kampung.Jumlah mangsa yang terkorban hanya dapat disahkan selepas air banjir mulai surut.-AFP

(Mangsa yang terjejas banjir berlindung di landasan kereta api selepas hujan lebat di Satkania pada 13 Ogos 2023/Foto AFP)


Tanah runtuh di utara China, angka kematian meningkat kepada 21 orang

BEIJING, 13 Ogos- Angka kematian akibat tanah runtuh yang dicetuskan oleh hujan hebat di utara China meningkat kepada 21 orang, lapor media kerajaan pada Ahad."21 orang ditemukan meninggal dunia setakat ini dan enam lagi masih hilang," kata biro pengurusan kecemasan Xi'an dalam satu kenyataan.Awal pagi tadi, laporan menyatakan empat maut dalam kejadian itu.Banjir kilat di perkampungan Weiziping, selatan Xi'an pada Jumaat telah mengakibatkan tanah runtuh, yang menghanyutkan dua buah rumah dan merosakkan jalan.Turut terjejas bekalan elektrik dan infrastruktur lain seperti jambatan, kata radio awam negara CNR di rangkaian sosial Weibo. Seratus askar serta anggota bomba telah digerakkan untuk operasi bantuan.

(Angka kematian akibat tanah runtuh yang dicetuskan olehhujan hebat di utara China meningkat kepada 21 orang/Foto Reuters)

CNR turut menyiarkan imej di Weibo yang menunjukkan anggota penyelamat membantu membawa mangsa di atas pengusung.China telah menghadapi banjir yang membawa maut dan hujan bersejarah dalam beberapa minggu kebelakangan ini.Jumlah kematian akibat ribut di bahagian utara negara itu mencecah sekurang-kurangnya 78; menurut angka terkini yang dilaporkan pada Jumaat.-AFP


Rakyat Korea Selatan bantah rancangan Jepun lepas air radioaktif ke laut

SEOUL, 13 Ogos- Lebih 100,000 rakyat Korea Selatan turun ke jalan raya di beberapa bandar di seluruh negara, pada Sabtu bagi membantah rancangan Jepun untuk melepaskan air radioaktif terawat dari loji kuasa nuklear Fukushima ke dalam laut.Orang ramai daripada kumpulan awam yang berbeza berkumpul di pusat bandar Seoul, memegang papan tanda dan sepanduk sambil melaungkan slogan mengecam rancangan tersebut.Menurut salah satu kumpulan awam terbesar dikenali Persekutuan Korea untuk Pergerakan Alam Sekitar, ia telah menerima tandatangan daripada kira-kira 350,000 orang melibatkan semua lapisan masyarakat yang menentang pelepasan itu."Sekiranya Jepun berkeras untuk meneruskan rancangannya, saya bimbang mungkin ada negara lain yang melakukan perkara sama apabila berdepan situasi seperti itu. "Jadi langkah tersbut tidak seharusnya dibenarkan pada mula. Saya rasa orang ramai harus memikirkan isu itu dengan teliti dan memerhatikannya secara objektif, bukan hanya mempercayai bagaimana Jepun meletakkannya," kata seorang penduduk kepada China Central Television (CCTV)."Saya fikir semua negara di dunia dan rakyat mereka harus bersuara dengan cara yang munasabah dan menjelaskan kepada kerajaan Jepun bahawa ia tidak sepatutnya melepaskan air tercemar nuklear ke lautan," kata seorang lagi penduduk.-REUTERS

(Rakyat Korea Selatan membantah rancangan Jepun melepaskan air radioaktif  ke laut/Foto Reuters/Foto Reuters)


Empat orang maut, rumah meletup di Pennsylvania

PENNSYLVANIA, 13 Ogos- Sekurang-kurangnya empat orang terbunuh apabila sebuah rumah di Plum, di sini meletup pada Sabtu.Kejadian turut mengakibatkan tiga rumah berhampiran, musnah.Seorang dilapor masih hilang selepas letupan yang jelas merosakkan puluhan rumah lain, lapor media tempatan.Menurut pihak polis, semua aktiviti menyelamat dihentikan sementara sehingga Ahad pagi berikutan cuaca dan waktu malam."Seperti yang anda lihat, semua aktiviti membabitkan tragedi ini telah ditangguhkan pada sebelah petang berikutan cuaca dan keadaaan gelap serta keselamatan mereka yang terlibat.

"Pada ketika ini, kami mengesahkan empat orang maut dan seorang masih belum dapat dikesan," kata pegawai penyiasat Plum, James Little.

(Seorang dilapor masih hilang selepas letupan yang jelas merosakkan puluhan rumah lain/Foto Reuters)

Ketua Polis Plum, Lanny Conley pula memberitahu pihaknya akan berkawal di sekitar kawasan kejadian bagi memastikan keselamatan penduduk. Siasatan sedang dilakukan pihak polis bagi menyiasat punca kejadian.-REUTERS


Beruang 'suspek pecah rumah' di California ditangkap

(Beruang digelar Hank the Tank yang ditangkap di California/Reuters)

TAHOE, 13 Ogos- Seekor beruang betina yang disyaki terlibat dalam beberapa siri 'pecah rumah' di California, Amerika Syarikat ditangkap oleh ahli biologi hidupan liar pada Jumaat lalu.Jabatan Ikan dan Hidupan Liar negeri memaklumkan, beruang digelar Hank the Tank itu 'bertanggungjawab' terhadap 21 kejadian pecah rumah dan kerosakan harta benda di kawasan tasik di South Lake Tahoe di sini sejak tahun lalu."Ia disahkan menerusi ujian asid deoksiribonukleik (DNA) beruang terbabit di lokasi rumah berkenaan. Tiga anaknya turut ditangkap dalam usaha itu," menurut kenyataan.Hank the Tank kini ditempatkan ke pusat perlindungan haiwan di Colorado. -Reuters


Tiga maut dalam kebakaran pangsapuri di Perancis

NICE, 13 Ogos- Tiga orang maut dalam kebakaran sebuah pangsapuri lima tingkat di bandar Grasse dekat French Riviera, Perancis, hari ini.Jurucakap bomba, Aymeric Soufflet berkata, tiga lagi cedera parah, manakala empat cedera ringan dalam kejadian pukul 3.00 pagi waktu tempatan.

"Keadaan mangsa sentiasa boleh berubah dan punca kebakaran masih dalam siasatan," katanya.

Soufflet berkata, kebakaran menjejaskan tiga tingkat bermula dari tingkat paling atas.

Seorang lelaki maut selepas terjatuh dari tingkat atas ketika cuba mengelak daripada dijilat api, manakala dua lagi mayat ditemukan dalam bangunan terbabit.

Pusat bersejarah Grasse itu dianggap sebagai 'ibu negara' minyak wangi dunia.


1 orang maut, 1 orang hilang, bot karam di selatan Thailand

BANGKOK, 13 Ogos- Seorang maut dan seorang lagi masih hilang selepas bot yang dinaiki terlibat dalam kemalangan di selatan Thailand.Bot pelancong itu dan terbalik, menyebabkan tujuh penumpang Thailand terjatuh ke dalam sungai Bangtaboon daerah Ban Laem di wilayah Phetchaburi pada petang semalam.Empat wanita dan seorang lelaki yang diselamatkan mengalami cedera ringan. Operasi mencari dua mangsa lain dilakukan sehingga tengah malam tadi.Pihak polis berkata mereka telah menemui mayat seorang lelaki berusia awal dua puluhan.Bagaimanapun, tiada maklumat mengenai penumpang ketujuh dan mangsa dipercayai lelaki berusia dalam lingkungan 20-an.Pada 2018, 50 pelancong China maut selepas bot mereka terbalik di Phuket, Thailand.


2,000 penduduk dipindahkan akibat taufan Khanun

(Operasi menyelamat mangsa taufan Khanun di Korea Selatan/REUTERS)

MOSCOW, 13 Ogos- Lebih 2,000 penduduk bahagian timur Rusia dipindahkan selepas kawasan tersebut dilanda banjir akibat ribut tropika Khanun.Jumlah itu termasuk 405 kanak-kanak.Kementerian Situasi Kecemasan Rusia berkata hampir 5,000 bangunan telah dinaiki air di wilayah berkenaan, yang bersempadan dengan China dan Korea Utara.Pasukan penyelamat telah mewujudkan 13 pusat penginapan sementara di wilayah itu.Laporan agensi berita TASS menyebut, banjir di bandar Ussuriysk adalah yang terburuk dalam tempoh sedekad.Khanun juga melanda Jepun pada minggu lalu dan menuju ke Semenanjung Korea. Ribut itu juga memaksa puluhan ribu pengakap dipindahkan dari tapak perkhemahan jambori di Korea Selatan.-AFP

(Keadaan pantai di bandar pelabuhan bosan, Korea Selatan semasa taufan Khanun/AFP)


Hujan batu sebesar bola tenis di Minneapolis

MINNEAPOLIS, 13 Ogos- Hujan batu sebesar bola tenis melanda bandar barat tengah sini, Amerika Syarikat pada Jumaat lalu.

Kejadian merosakkan beberapa harta benda terutama kenderaan, bagaimanapun tiada sebarang kecederaan dilaporkan setakat ini.Perkhidmatan Cuaca Kebangsaan bandar itu melaporkan hujan batu tersebut berukuran sehingga sebesar 2.5 inci diameter (6.3 sentimeter).Susulan itu, amaran ribut dikeluarkan selama dua hari sehingga hari ini bagi seluruh negeri dan negeri jiran, Wisconsin. -Reuters


(Ketua kumpulan jenayah Los Choneros, Jose Adolfo Macías Villamar atau "Fito" merupakansalah seorang banduan paling bahaya di Ecuador)

GUAYAQUIL, 13 Ogos- Tiga banduan paling bahaya di Ecuador dipindahkan ke penjara La Roca di Quito, sebuah penjara yang dilengkapi ciri keselamatan maksimum yang memuatkan hanya seramai 150 banduan sahaja.Jose Adolfo Macías Villamar dikenali sebagai "Fito"; Tomas Daniel Piguave Candelario dikenali sebagai "Gordo Candela" atau "Candelario"; dan Freddy Gonzalo Mendoza Fernández dikenali sebagai "Gordo Mendoza" dipindahkan semalam dari Penjara No. 4 Guayaquil di sini dengan kawalan ketat daripada polis dan tentera.Sebelum operasi pemindahan itu, setiap sel penjara terbabit turut digeledah untuk keselamatan.Rakaman yang dikeluarkan polis menunjukkan banduan dengan hanya memakai seluar dalam diarah meniarap di atas lantai ketika pengeledahan berkenaan dijalankan.Barang terlarang seperti dadah, ganja, kokain, peluru, bunga api, telefon bimbit dan peralatan elektrik yang tidak dibenarkan dirampas dalam operasi tersebut.Operasi terbabit melibatkan seramai 3,600 anggota keselamatan dan merupakan campur tangan kelima melibatkan ketenteraan sejak perintah darurat penjara dikuatkuasakan pada 24 Julai lalu susulan tragedi rusuhan besar di penjara Guayas 1 di sini yang membunuh sekurang-kurangnya 31 banduan serta mencederakan 11 anggota polis.

Banduan berbahaya, Fito dituduh terlibat sebagai dalang pembunuhan calon presiden, Fernando Villavicencio pada 9 Ogos lalu.

Seminggu sebelum dibunuh, mangsa dilaporkan mengadu telah menerima ugutan bunuh daripada Fito yang merupakan ketua kumpulan jenayah Los Choneros. -Reuters

(Banduan di Penjara No. 4 Guayaquil di Ecuador)


Iraq tarik balik sekatan ke atas aplikasi Telegram

ERBIL, 13 Ogos- Kementerian Telekomunikasi Iraq akan menarik balik sekatan yang dikenakan ke atas aplikasi Telegram.

Kementerian itu dalam kenyataan memaklumkan keputusan dibuat, susulan tindak balas pemilik platform itu terhadap permintaan pihak berkuasa keselamatan agar mendedahkan entiti yang membocorkan data rakyat.Syarikat tersebut turut menyatakan kesediaan penuh untuk berkomunikasi dengan pihak berkuasa berkaitan.Wakil media Telegram memberitahu Reuters bahawa "menyiarkan data peribadi tanpa persetujuan adalah dilarang oleh syarat perkhidmatan Telegram.

"Kami boleh mengesahkan bahawa moderator kami membawa keluar beberapa saluran yang berkongsi data peribadi. Walau bagaimanapun, kami juga boleh mengesahkan bahawa tiada data pengguna peribadi diminta daripada Telegram dan tiada satu pun telah dikongsi", katanya.Aplikasi tersebut digunakan secara meluas di Iraq untuk pemesejan dan juga sebagai sumber berita dan untuk berkongsi kandungan.Minggu lalu kementerian itu berkata bahawa syarikat itu tidak memberi maklum balas untuk menutup platform yang membocorkan data institusi rasmi negara dan data peribadi rakyat.Penggunaan Telegram di Iraq disekat awal minggu ini, ekoran kebimbangan berhubung isu keselamatan serta kebocoran data institusi rasmi negara dan rakyat.-REUTERS


Elak adakan perhimpunan pada Pilihan Raya Presiden Singapura - ELD

SINGAPURA, 13 Ogos - Penganjuran perhimpunan adalah tidak digalakkan sempena Pilihan Raya Presiden Singapura yang berlangsung, bulan depan.Jabatan Pilihan Raya (ELD) memaklumkan ini kerana tiada tapak khusus ditetapkan untuk tujuan tersebut.ELD menerusi kenyaatan menjelaskan perhimpunan pilihan raya berkemungkinan akan mengakibatkan perpecahan, serta ia tidak selaras dengan semangat perpaduan yang diperjuang Presiden dipilih.

Pilihan Raya Presiden Singapura akan diadakan pada 1 September nanti sekiranya jawatan itu ditandingi lebih dari satu calon.Hari penamaan calon ditetapkan pada 22 Ogos ini,selain pemantauan tamat tempoh kempen akan dibuat pada malam hari pengundian dan semasa pengundian ditutup.Menerusi Rang Undang-Undang (RUU) Pilihan Raya Presiden (Pindaan) yang diluluskan pada 2017, kerajaan tidak akan lagi menetapkan sebarang tapak perhimpunan sempena pilihan raya berkenaan selepas Suruhanjaya Perlembagaan memutuskan untuk tidak menggalakkan penganjuran terbabit.Tambah ELD, platform televisyen akan menjadi medium utama kempen pilihan raya berikutan ia mempunyai jangkauan nasional.ELD juga memberi amaran terhadap sebarang cubaan campur tangan asing, serta menggalakkan rakyat Singapura sentiasa berwaspada untuk memelihara integriti pilihan raya.-REUTERS


14 orang terbunuh selepas diserang kumpulan militan

BANDUNDU, 13 Ogos- Sekurang-kurangnya 14 orang terbunuh dalam satu serangan di sebuah perkampungan di barat daya Republik Demokratik Congo (DRC) berhampiran sempadan Angola.Jurucakap kerajaan wilayah Kwango, Adelard Nkisi berkata kesemua mangsa di Ipongi terbunuh akibat ditembak dan diserang menggunakan parang."Kejadian berlaku selepas mereka diserang oleh kumpulan militan. Kumpulan militan dikatakan mahu melepaskan empat rakan mereka yang masih dalam tahanan," katanya kepada pemberita di sini.Sementara itu, pemimpin masyarakat sivil di wilayah Kwango, Symphorien Kwengo berkata penduduk kampung menyalahkan pergerakan kumpulan bersenjata iaitu Mobondo, yang ditubuhkan di wilayah jiran Mai-Ndombe tahun lalu.Kwengo berkata pihaknya sedang mengambil langkah bersesuaian untuk mengawal keadaan tersebut.Konflik tercetus di wilayah Mai-Ndombe pada Jun 2022 berhubung pertikaian tanah antara orang Teke dan kumpulan yang bukan berasal dari kawasan itu.Pertempuran merebak ke wilayah jiran Kwango, Kwilu dan Kinshasa.Pertubuhan Bangsa Bersatu (PBB) menganggarkan lebih 3,000 orang terbunuh dalam konflik antara Jun 2022 hingga Julai 2023 itu.Kerajaan DRC meletakkan angka kematian kepada 180 orang dan angka tersebut tidak berubah sejak 2022.- AFP


Enam migran maut, bot karam di perairan Perancis

(Salah seorang migran yang terselamat dalam kejadian bot karam di English Channel, Perancisdibawa ke pusat kesihatan untuk rawatan/AFP)

CALAIS, 13 Ogos- Enam migran asing maut apabila bot yang dinaiki mereka karam di perairan Perancis ketika dalam perjalanan menuju ke Britain, semalam.Kejadian itu dilaporkan berlaku sekitar pukul 2.00 pagi waktu tempatan di luar pantai utara negara berkenaan di English Channel.

Timbalan Pendakwa Raya bandar pantai Boulogne, Philippe Sabatier mengesahkan, mangsa yang terkorban adalah lelaki warga Afghanistan berusia lingkungan 30-an.

Sementara itu, 61 lagi berjaya diselamatkan termasuk kanak-kanak yang majoriti migran adalah warga Afghanistan serta beberapa warga Sudan.Dua yang lain dilaporkan masih hilang dan usaha mencari mangsa sedang giat dijalankan oleh pihak berkuasa Perancis dan Birtain.

Menteri Laut Perancis, Hervé Berville menyalahkan sindiket pemerdagang manusia dalam kejadian terbaharu itu.

"Ia adalah tanggungjawab penyeludup yang menghantar orang muda, wanita, dewasa menuju 'kematian' mereka," katanya dalam sidang media di sini.

Tahun lalu, Perancis merekodkan seramai 45,000 migran yang melakukan lintasan di perairan negaranya. -AFP

(Salah seorang migran yang terselamat dalam kejadian bot karamdi English Channel, Perancis/AFP)


Angka kematian kebakaran hutan Hawaii meningkat lebih 80

(Deretan kereta musnah terbakar di Lahaina, barat Maui, Hawaii pada Selasa lalu/AFP)

LAHAINA, 13 Ogos- Angka kematian akibat kebakaran hutan yang disifatkan mengerikan di Hawaii, Amerika Syarikat meningkat kepada 89 orang dan jumlah itu dijangka akan bertambah.Agensi Pengurusan Kecemasan Persekutuan (FEMA) memaklumkan, lebih 2,200 bangunan rosak dan musnah melibatkan kerugian kira-kira AS$5.5 bilion.Sementara itu, pihak berkuasa Hawaii berkata, mereka sedang membuka siasatan selepas seorang anggota kongres mendakwa pihak bertanggungjawab telah meremehkan situasi kebakaran, serta penduduk mengakui tiada sebarang amaran dikeluarkan kepada mereka.Seorang penduduk, Vilma Reed, 63 berkata, dia bersama anak perempuan dan cucu serta dua ekor kucing peliharaan kini tinggal di dalam sebuah kereta selepas kediaman mereka musnah dijilat api. "Gunung di belakang (rumah) kami terbakar dan tiada siapa memberitahu kami."Anda tahu bila kami dapati ada kebakaran? Apabila api sudah berada di seberang jalan daripada kami," katanya.Kebakaran yang dilapor bermula sejak 8 Ogos lalu itu disifatkan terlalu pantas apabila ia mampu memusnahkan kawasan sebesar padang bola dalam tempoh kurang 20 saat.Amerika Syarikat dilanda cuaca ekstrem pada musim panas tahun ini dengan kebakaran hutan turut berlaku di negara jiran, Kanada. -AFP

(Vilma Reed, 63, anak perempuannya Amanda Hernandez, 45, dan cucu Natanael Hernandez, 18,tinggal di dalam kereta selepas kediaman mereka musnah terbakar/AFP)


Amaran bom palsu di Menara Eiffel cetus panik

PARIS, 13 Ogos- Arahan pengosongan dikeluarkan di Menara Eiffel di sini selepas mercu tanda paling ikonik di Perancis itu menerima amaran bom yang sekali gus mencetuskan panik terutama dalam kalangan pelawatnya, semalam.

Badan yang bertanggungjawab menyelia menara itu, Société d'Exploitation de la Tour Eiffel (SETE) memaklumkan, Menara Eiffel terpaksa dikosongkan selama beberapa jam untuk pemeriksaan oleh pakar pemusnah bom dan polis."Ia adalah prosedur biasa dalam situasi seperti ini yang bagaimanapun jarang berlaku. Pemeriksaan turut melibatkan sebuah restoran di menara tersebut," jelas jurucakap SETE.Amaran bot berkenaan ditarik balik beberapa jam kemudian dan disahkan sebagai palsu -AFP

(Anggota keselamatan melakukan kawalan di Menara Eiffel selepas menerimaamaran bom/AFP)


Tujuh jemaah terbunuh di masjid utara Nigeria

NIGERIA, 12 Ogos - Sekurang-kurangnya tujuh jemaah maut dan beberapa lagi cedera, selepas sebuah masjid di bandar Zaria di utara Nigeria yang dipenuhi jemaah runtuh, pada Jumaat.Jurucakap majlis Emiriah Zaria Abdullahi Kwarbai berkata kejadian itu berlaku ketika ratusan jemaah menunaikan solat asar di masjid pusat bandar itu.“Empat mayat ditemui pada mulanya, dan kemudian tiga lagi ditemui selepas pasukan penyelamat menggeledah masjid yang runtuh itu,” katanya.Bangunan runtuh kerap berlaku di negara yang mencatatkan paling ramai penduduk di Afrika, atas faktor kurangnya penguatkuasaan peraturan dan bahan binaan selalunya tidak berkualiti.- REUTERS


Putera Harry beraksi perlawanan amal di Singapura

SINGAPURA, 12 Ogos - Putera Harry menyertai perlawanan polo di Singapura bagi tujuan amal pada Sabtu.Pasukan Duke of Sussex, Royal Salute berdepan dengan Kelab Polo Singapura, yang menyaksikan legenda polo Argentina dan rakan karib Harry, Nacho Figueras, beraksi untuk pasukan Singapura di Piala Polo Handa ISPS Sentebale. Perlawanan berakhir dengan keputusan seri 7-7, dengan trofi Piala dikongsi kedua-dua pasukan.Hasil daripada perlawanan akan disalurkan kepada yayasan Sentebale Prince Harry, menyokong golongan muda yang menghidap HIV/AIDS di Afrika.Putera itu kali terakhir melawat Singapura pada 2017, apabila dia bermain polo untuk mengumpul dana untuk badan amal yang sama.- REUTERS


Banjir lumpur akibatkan dua maut di barat laut China

SHANGHAI, 12 Ogos- Tanah runtuh dan banjir di bandar Xian di barat laut China mengorbankan dua orang manakala 16 yang lain hilang, lapor Televisyen Pusat China (CCTV) milik kerajaan pada Sabtu.Kejadian itu berlaku selepas hujan lebat dan banjir memusnahkan banyak kawasan di China, selain beberapa cuaca ekstrem yang diakibatkan selepas Taufan Doksuri di wilayah selatan Fujian hampir tiga minggu lalu.Menurut laporan CCTV, dua buah rumah di Xian dihanyutkan manakala infrastruktur seperti jalan raya, jambatan dan kemudahan bekalan kuasa telah rosak.Pasukan mencari dan menyelamat telah dihantar ke kawasan itu.Menurut stesen televisyen tempatan, pergunungan Qinling di Xian akan terus mengalami keadaan cuaca melampau, dan akan mengakibatkan hakisan tanah dan kemungkinan banjir lumpur.Perkhidmatan kereta api di Beijing dan bandar timur laut Harbin digantung pada Sabtu akibat hujan lebat dan angin kencang.Pihak berkuasa tempatan memasang kepungan untuk membolehkan saliran air di beberapa jalan selain menghantar hampir 3,900 polis.Di wilayah timur laut Jilin, usaha membaiki rekahan sepanjang 90 meter di tebing sungai bagi melindungi 29 kampung. Kira-kira 500 pegawai dan askar, 62 kenderaan dan tiga mesin pembinaan dihantar bagi tujuan itu.Di bandar Huozhou, beberapa rumah mengalami masalah air bertakung selain beberapa penduduk terperangkap di kediaman mereka.Menurut Agensi Berita Xinhua, "banjir kilat merosakkan jalan dan memerangkap penduduk di Mongolia pada Khamis." Manakala lebih 40 orang telah diselamatkan.- REUTERS

(Jambatan rosak selepas hujan dan banjir akibat Taufan Doksuri, di Zhuozhou/AFP)


Senator sebagai PM sementara Pakistan sehingga pilihan raya

ISLAMABAD, 12 Ogos- Senator dari Wilayah Balochistan Anwaar-ul-Haq Kakar akan menjadi Perdana Menteri sementara Pakistan. Ia bagi memastikan negara itu melalui pilihan raya akan datang, kata ketua pembangkang pada Sabtu.Kakar dinamakan oleh Ketua Pembangkang Raja Riaz Ahmad selepas mengadakan pertemuan dengan Perdana Menteri Shehbaz Sharif.“Kami bersetuju jawatan perdana menteri perlu diisi oleh seseorang daripada wilayah kecil bagi menangani rungutan dari kawasan tersebut,” kata Riaz.Kakar akan memimpin Pakistan melalui pilihan raya umum dan wilayah menjelang November. Bagaimanapun menurut beberapa orang pegawai ia akan ditangguhkan sehingga tahun depan.Negara itu dilanda pergolakan politik sejak Imran Khan dipecat sebagai perdana menteri melalui undi tidak percaya pada April 2022. Beliau dipenjarakan pada hujung minggu lalu selama tiga tahun kerana rasuah.Pihak berkuasa bertindak keras terhadap parti Tehreek-e-Insaf (PTI) Pakistan dalam beberapa bulan kebelakangan ini. Parlimen secara rasmi dibubarkan pada Rabu dan mengikut perlembagaan, pilihan raya akan diadakan dalam tempoh 90 hari.Bagaimanapun terdapat spekulasi berkenaan pilihan raya akan ditangguhkan bagi menstabilkan negara yang menghadapi krisis keselamatan, ekonomi dan politik.Suruhanjaya pilihan raya memerlukan masa untuk melakukan persempadanan semula kawasan pilihan raya.- AFP


PM Australia kecam taktik 'takutkan' terhadap orang asli

SYDNEY, 12 Ogos- Perdana Menteri Australia Anthony Albanese mengecam kempen dilakukan pembangkang terhadap rancangannya untuk memberikan hak perlembagaan kepada orang asli. Tinjauan orang ramai menunjukkan sokongan untuk pembaharuan dikenali sebagai Suara, agak goyah. Perkara itu merupakan cadangkan oleh masyarakat orang asli bagi menambah baik penggubalan dasar dan memberi mereka pengiktirafan dalam perlembagaan buat kali pertama.Rakyat Australia dijangka akan mengundi pada pertengahan Oktober.Bagaimanapun satu tinjauan yang dilakukan kepada 1,150 pengundi menunjukkan 47 peratus menentang, 43 peratus menyokong manakala 10 peratus tidak membuat keputusan.Tinjauan lain baru-baru ini menunjukkan kumpulan yang menyokong perkara itu masih mendahului, namun angka itu berkurang secara beransur-ansur sepanjang tahun lalu.Pindaan perlembagaan memerlukan majoriti undi yang menyokong, pada peringkat nasional dan kebanyakan negeri bagi meluluskan perkara itu.Ketua pembangkang Peter Dutton memberi amaran kerana cadangan yang dibawa oleh Suara akan "mengubah keseluruhan sistem kerajaan kita."Beliau juga berjanji untuk memperjuangkan pengiktirafan orang asli dalam perlembagaan sekiranya dia memenangi dalam pilihan raya akan datang.- AFP


Petani Argentina harap perubahan menerusi pilihan raya umum

ARGENTINA, 12 Ogos - Petani dan penternak di Argentina berharap perubahan politik dalam pilihan raya umum tahun ini akan membawa kepada pasaran lebih bebas, kawalan mata wang lebih baik dan had eksport, selepas ketidaktentuan ekonomi yang lama melanda negara itu.Negara Amerika Selatan itu akan mengadakan pilihan raya pada Ahad.Kerajaan, menghadapi kekurangan dolar yang teruk, inflasi tahunan merosot kepada 116% dan penurunan mata wang yang telah mengenakan kawalan modal yang ketat.Selain mengehadkan beberapa eksport dan menaikkan kadar faedah kepada 97%.Situasi itu merumitkan dalam perdagangan soya dan makanan utama dunia.Bersaing untuk mengetuai gabungan Bersama untuk Perubahan ialah Datuk Bandar Buenos Aires Horacio Larreta dan bekas menteri keselamatan Patricia Bullrich, yang akan menentang calon Peronis utama Sergio Massa, Menteri Ekonomi semasa.Larreta dan Bullrich berjanji untuk menghapuskan cukai dan had ke atas eksport produk pertanian, serta menghapuskan had pada bursa dan pasaran modal. - REUTERS


Konflik perang, rakyat Ukraine teruja ke pantai

UKRAINE, 12 Ogos - Beberapa pantai di sini, dibuka secara rasmi untuk orang ramai sejak ia ditutup susulan konflik negara itu dengan Rusia.Pada Februari 2022 Ukraine diserang dan pelabuhan terbesar dan pangkalan tentera lautnya diserang berkali-kali menggunakan peluru berpandu dan dron.Demi keselamatan penduduk dan selepas insiden lombong meletup di pantai, pantai ditutup.Gabenor Odesa, Oleh Kiper menerusi Telegramnya berkata, keputusan untuk membuka pantai itu dibuat secara bersama oleh pentadbiran awam dan tentera Odesa.Beliau berkata pantai-pantai itu akan terus dibuka dari pukul 8.00 pagi hingga 8 malam.Penyelamat dan bekas penyelam Oleksandr berkata, bahawa pukat antilombong diletakkan di sekitar pantai untuk keselamatan. - REUTERS


Enam maut selepas bot pendatang karam di Channel

PERANCIS, 12 Ogos- Sebuah bot membawa pendatang asing karam di Sangatte utara Perancis. Bot itu dalam perjalanan menuju ke Britain.Menurut pegawai maritim Perancis, kejadian itu mengorbankan enam orang pendatang asing.Empat kapal Perancis, sebuah helikopter serta dua kapal British terlibat dalam usaha menyelamat itu.Menurut satu kenyataan dikeluarkan, "kira-kira 50 pendatang telah diselamatkan dan sebahagian daripada mereka menaiki kapal British.Lebih 100,000 pendatang telah menyeberangi selat itu menggunakan bot kecil dari Perancis ke tenggara England. Britain mula merekodkan kemasukan pendatang asing secara terbuka pada 2018. Menurut angka rasmi yang dikeluarkan pada Jumaat, "lebih 100,000 pendatang telah menyeberangi selat itu menggunakan bot kecil dari Perancis ke tenggara England."Pihak berkuasa Perancis telah meningkatkan rondaan dan langkah pencegahan selepas London bersetuju untuk menghantar ratusan juta euro setiap tahun kepada Paris.Berpuluh-puluh pendatang lemas selain kejadian bot terbalik di perairan itu berikutan ia menjadi laluan perkapalan tersibuk di dunia.Tahun lalu, lima pendatang mati dan empat yang lain hilang ketika cuba menyeberang ke Britain dari Perancis.Pada November 2021, 27 pendatang maut dalam kejadian bot karam.- AFP


Kane ikat kontrak dengan Bayern Munich sehingga 2027

JERMAN, 12 Ogos- Kapten England, Harry Kane menandatangani perjanjian empat tahun dengan Bayern Munich sehingga 2027.Kedua-dua kelab telah bersetuju dengan bayaran yang dianggarkan 100 juta euro untuk pemain berusia 30 tahun itu. Ketika ini, kontraknya masih berbaki setahun di Tottenham.Menurut Kane dalam satu kenyataan, "saya sangat gembira menjadi sebahagian daripada Bayern FC sekarang.""Bayern merupakan salah satu kelab terbesar di dunia, dan saya selalu berkata mahu bersaing dan membuktikan kebolehan diri saya pada peringkat tertinggi sepanjang karier. Kelab ini ditakrifkan oleh mentaliti kemenangannya. Sangat sangat baik menjadi sebahagian daripada pasukan ini."Gergasi Jerman itu sangat memerlukan pemain penyerang selepas Robert Lewandowski berhijrah ke Barcelona pada musim lalu.Kane menjaringkan 280 gol dalam 435 perlawanan untuk Spurs dan juga merekodkan sebagai penjaring terbanyak sepanjang masa England dengan 58 gol antarabangsa.Bagaimanapun, Kane masih belum memenangi trofi utama di peringkat kelab atau antarabangsa.Kane dalam satu hantaran dalam platform media sosial X, "sukar untuk meninggalkan kelab yang banyak memberi peluang dan banyak berjasa dalam karier saya." "Terima kasih Tottenham, terima kasih peminat Tottenham."Kane menjadi penjaring terbanyak di Piala Dunia 2018 dan membawa England mara ke separuh akhir.- AFP


Basikal berkuasa H2 uji potensi tenaga hidrogen di Brazil

BRAZIL, 12 Ogos - Sebuah loji perintis hidrogen hijau dibuka di Rio de Janeiro untuk mempromosikan sumber tenaga mampan dengan bantuan basikal berkuasa H2.Projek itu hasil perkongsian Brazil-Jerman, bertujuan menyelidik potensi penggunaan H2 atau hidrogen hijau di kawasan seperti mobiliti bandar.Kilang perintis itu akan menggunakan panel solar untuk menghasilkan hidrogen dan dua basikal berkuasa H2 akan disediakan kepada orang ramai.Projek tersebut dikendalikan Institut Alberto Luiz Coimbra untuk Pengajian Siswazah dan Penyelidikan dalam Kejuruteraan (Coppe), sebuah pusat penyelidikan di Universiti Persekutuan Rio de Janeiro dengan kerjasama projek H2Brazil. - REUTERS


China minta Filipina meredakan ketegangan Laut China Selatan

SHANGHAI, 12 Ogos- Menteri Luar China Wang Yi menggesa Filipina bekerjasama dengan China untuk mencari cara berkesan untuk meredakan ketegangan di Laut China Selatan, kata agensi berita rasmi Xinhua.Komen itu berikutan ketegangan semakin meningkat antara kedua-dua negara berhubung lokasi kapal perang yang berfungsi sebagai pos tentera di Laut China Selatan.Kenyataan tersebut dibuat oleh Wang semasa lawatan ke Singapura dan Malaysia pada Khamis dan Jumaat, kata Xinhua.China berulang kali menyatakan kesediaannya untuk menyelesaikan perbezaan dengan Filipina melalui dialog dua hala.Filipina memenangi keputusan timbang tara antarabangsa pada 2016 terhadap tuntutan China ke atas Laut China Selatan. Perkara itu selepas tribunal memutuskan tuntutan menyeluruh Beijing tidak mempunyai asas undang-undang, termasuk di Thomas Shoal Kedua.Bagaimanapun, China berkata tuntutan perkara itu bertindih dengan zon ekonomi ekslusif (ZEE) Filipina, Vietnam, Malaysia, Brunei dan Indonesia.- REUTERS


Peminat Australia teruja menjelang pertembungan suku akhir Perancis

BRISBANE, 12 Ogos - Peminat bola sepak Australia teruja menantikan aksi perlawanan Piala Dunia Wanita 2023, Matildas menentang Perancis di Stadium Brisbane.Mereka berarak ke stadium dengan memukul gendang, melaungkan dan menyanyi sepanjang jalan, mengharapkan pasukan Tony Gustavsson dapat mengekalkan impian itu.Meski keputusan hitam putih berpihak kepada tuan rumah Australia, namun Perancis dilihat tidak akan mensia-siakan peluang berkenaan dengan menurunkan barisan pemain terbaik mereka.Selain Amerika Syarikat (AS), yang memenangi kejohanan 1999 dan mara ke separuh akhir empat tahun kemudian di tanah air, tiada negara tuan rumah lain menjulang trofi itu malah berjaya melepasi suku akhir.Matildas, yang membida untuk mara ke suku akhir buat kali pertama, menewaskan Perancis 1-0 dalam perlawanan persahabatan seminggu sebelum kejohanan bermula, di hadapan lebih 50,000 penonton di Melbourne. - REUTERS


Kebakaran hutan musnahkan Maui, Hawaii dan berpuluh-puluh maut

AMERIKA SYARIKAT, 12 Ogos - Berpuluh-puluh orang maut akibat kebakaran hutan di pulau Maui dan Pulau Besar Hawaii.Kebakaran itu turut memaksa beribu-ribu penduduk dan pelancong berpindah, selepas memusnahkan bandar peranginan bersejarah Lahaina.Rakaman video menunjukkan kawasan kejiranan, perniagaan dan kenderaan musnah, kebanyakan jalan di Lahaina rosakSituasi itu sememangnya dianggap perkara biasa terjadi di negara yang dilanda musim panas, seperti di Greece Sepanyol, Portugal dan bahagian lain di Eropah, Di barat Kanada, kebakaran yang luar biasa telah membawa kepulan asap sehingga ke Amerika Syarikat (AS) yang membawa kepada pencemaran udara.Presiden AS. Joe Biden pada Khamis meluluskan pengisytiharan bencana untuk Hawaii dan mengarahkan bantuan persekutuan diberikan selepas kebakaran hutan melanda sebuah bandar peranginan di pulau Maui, AS. - REUTERS


Banjir monsun di Myanmar: Lima maut, 40,000 dipindahkan

BAGO, 11 Ogos- Banjir dan tanah runtuh akibat hujan monsun di Myanmar telah mengorbankan lima orang dan memaksa kira-kira 40,000 yang lain dipindahkan, kata pegawai pada Jumaat.Rakaman dari negeri Rakhine, yang dimusnahkan pada Mei oleh Taufan Mocha, menunjukkan sebahagian besar kawasan kampung dan tanah ladang ditenggelami air keruh berwarna kuning-coklat.Di Bago, timur laut Yangon, beberapa penduduk berpindah lebih awal manakala yang lain terkejut dengan air yang naik dengan cepat."Ada banjir setiap tahun di Bago tetapi yang ini adalah yang paling teruk. Biasanya, air setinggi lutut atau paha semasa musim hujan," penduduk Bago, Soe Min Aung, 23, memberitahu AFP, sambil menambah bahawa keluarganya berebut untuk membeli bot."Sesetengah keluarga berpindah ke biara tetapi yang lain tinggal kerana mereka tidak menyangka airnya terlalu tinggi. Di sesetengah kawasan, paras air lebih tinggi daripada dua kali ganda ketinggian saya."Lebih 870 orang bersesak-sesak ke dalam sebuah biara Bago pada malam Jumaat dan menerima makanan daripada sami dan bekalan yang diderma."Kami mengatur ruang untuk mereka tinggal," kata pegawai tempatan Khin Maung.Min Thaw, 66, berkata, tingkat bawah rumah dua tingkatnya dinaiki air dan mereka sekeluarga memilih untuk tinggal di tingkat atas.“Saya fikir ia adalah banjir besar pertama dalam tempoh tujuh atau lapan tahun di Bago,” katanya.Lima orang telah terbunuh, kata Lay Shwe Zin Oo, pengarah kementerian kebajikan sosial, bantuan dan penempatan semula Myanmar, dan jumlah orang yang dipindahkan di seluruh negara dijangka melebihi 40,000 pada hari Jumaat."Jabatan kami memberikan perkara yang diperlukan untuk isi rumah yang dipindahkan ke kem sementara," katanya kepada AFP.Pejabat Pertubuhan Bersatu bagi Penyelarasan Hal Ehwal Kemanusiaan menganggarkan kira-kira 50,000 penduduk Myanmar telah terjejas oleh hujan monsun lebat dan peningkatan sungai dan anak sungai sejak awal Ogos."Terdapat kerosakan besar pada tanaman padi monsun di Mon dan Kayin (negeri)," kata agensi itu dalam satu kenyataan, sambil menambah bahawa paras air di sungai Bago, Bilin dan Salween kini semakin surut.Banjir bermula pada akhir Julai dan telah menjejaskan sembilan negeri dan wilayah, termasuk Rakhine, Kachin, Karen, Mon dan Chin. -AFP


Dua maut, 16 hilang dalam banjir lumpur di utara China

BEIJING, 12 Ogos- Sekurang-kurangnya 12 orang maut dan 16 lagi hilang dihanyutkan banjir lumpur dan tanah runtuh susulan hujan lebat yang melanda Weiziping di utara China, hari ini.China berdepan bencana banjir sejak beberapa minggu kebelakangan ini, dengan angka kematian mencecah 78 orang, menurut angka rasmi kerajaan semalam."Berlaku banjir kilat gunung serta banjir lumpur susulan hujan lebat pada pukul 6.00 petang waktu tempatan semalam."Dua rumah dihanyutkan air, manakala infrastruktur termasuk jalan raya, jambatan dan bekalan elektrik telah rosak," lapor agensi berita, China Central Television (CCTV).Dalam kejadian itu, empat penduduk yang terperangkap berjaya diselamatkan.Usaha mencari 16 lagi yang masih hilang sedang giat dijalankan oleh anggota penyelamat.Pihak berkuasa pengurusan kecemasan bandar terbabit mengeluarkan amaran bahawa kawasan berkenaan akan menyaksikan beberapa episod 'dibadai ribut' dalam masa terdekat ini."Ditambah dengan hujan berterusan, gunung dan tanah akan menjadi sangat tepu, berkemungkinan membawa kepada bencana sekunder (kedua) seperti banjir kilat gunung dan tanah runtuh," kata kenyataan itu.Perkampungan Weiziping terletak di kawasan jurang sempit berhampiran selatan pusat bandar Xi'an di utara China. -AFP

(Seekor anjing yang terselamat dalam kejadian banjir lumpur di China/AFP)


VIENNA, 11 Ogos- Sekurang-kurangnya 385 kanak-kanak Ukraine yang dipindahkan ke Rusia telah dihantar pulang ke tanah air, ini disahkan sebuah badan kebajikan antarabangsa berpangkalan di Austria yang terlibat dalam beberapa misi penghantaran pulang kanak-kanak berkenaan.Menurut Kiev, lebih 19,000 kanak-kanak Ukraine telah dipindahkan ke Rusia sejak pencerobohan Februari 2022, dengan kebanyakannya didakwa ditempatkan di institusi dan rumah angkat.Rusia menafikan dakwaan itu."SOS Children's Villages menyokong ibu bapa, dengan menyediakan sumber kewangan atau dengan membantu mereka merancang laluan," kata jurucakap badan amal Anna Radl kepada AFP pada Jumaat."Seramai 385 kanak-kanak yang dipindahkan telah dikembalikan ke Ukraine setakat ini, 84 daripadanya oleh SOS Children's Villages dan organisasi rakan kongsinya," kata NGO itu dalam satu kenyataan akhbar pada Khamis.Jumlah itu berdasarkan statistik rasmi kerajaan Ukraine, kata Radl."Selalunya anak-anak itu sendiri, yang mendapatkan bantuan contohnya melalui rangkaian sosial, dalam kes lain keluarga (mereka), kadang-kadang penduduk dari wilayah yang diduduki memberi petunjuk," tambahnya.SOS Children's Villages adalah salah satu daripada tiga badan kebajikan yang aktif dalam penghantaran pulang kanak-kanak Ukraine ke tanah air.Ia juga melatih pekerja sosial dan ahli psikologi untuk membantu kanak-kanak dan keluarga mereka selepas mereka kembali.Pada bulan Mac, Mahkamah Jenayah Antarabangsa di The Hague mengumumkan waran tangkap untuk Presiden Rusia Vladimir Putin atas tuduhan jenayah perang memindahkan kanak-kanak Ukraine secara tidak sah. -AFP

(385 kanak-kanak Ukraine dibawa pulang dari Rusia/REUTERS)


Ekonomi Britain berkembang pada suku kedua

LONDON, 11 Ogos- Ekonomi Britain berkembang sedikit pada suku kedua tahun ini berikutan pengeluaran kukuh pada bulan Jun, walaupun inflasi kekal tinggi."Keluaran dalam negara kasar meningkat 0.2% dalam tempoh April hingga Jun selepas pengeluaran berkembang 0.1% pada suku pertama," menurut Pejabat Perangkaan Kebangsaan (ONS) dalam satu kenyataan."Bagi seluruh suku tahun secara keseluruhan, KDNK meningkat sedikit dengan pertumbuhan meluas merentasi pembuatan, dibantu oleh kejatuhan harga bahan mentah," kata Pengarah Statistik Ekonomi di ONS, Darren Morgan.Ekonomi berkembang 0.5% lebih kukuh daripada jangkaan pada Jun, menyebabkan watawang pound lebih tinggi berbanding dolar pada awal dagangan di sini."Tindakan yang kami ambil untuk memerangi inflasi mula berkuat kuasa, yang bermakna kami meletakkan asas kukuh yang diperlukan untuk mengembangkan ekonomi," kata Menteri Kewangan, Jeremy Hunt."Jika kami berpegang kepada rancangan kami untuk membantu orang ramai bekerja dan meningkatkan pelaburan perniagaan, IMF (Tabung Kewangan Antarabangsa) telah berkata dalam jangka panjang kami akan berkembang lebih cepat daripada Jerman, Perancis dan Itali," tambahnya.Kemas kini pertumbuhan itu dikeluarkan sehari selepas syarikat barangan isi rumah Britain, Wilko tumbang akibat hutang yang besar, menyebabkan kira-kira 12,500 pekerjaan berisiko apabila inflasi tinggi dan kadar faedah menjejaskan pengguna dan perniagaan. -AFP

(Ekonomi Beritain berkembang pada suku kedua/AFP)


Rusia lancar Soyuz2.1v ke bulan

MOSCOW, 11 Ogos- Rusia melancarkan pendaratan kapal angkasa pertamanya ke bulan dalam tempoh 47 tahun pada Khamis.Usaha itu adalah untuk menjadikan Rusia sebagai kuasa pertama yang melakukan pendaratan selamat di kutub selatan bulan, wilayah yang dipercayai menyimpan kantung air ais yang diidamkan.Menurut agensi angkasa lepas Rusia, roket Soyuz 2.1v yang membawa kapal Luna-25 berlepas dari Kosmodrom Vostochny, 3,450 batu timur Moscow, pada Jumaat sekitar 2.11 pagi waktu Moscow.Roket itu dijangka mendarat pada 23 Ogos ini.Sejak 1976, Rusia berlumba-lumba dengan India untuk merealisasikan impian ke bulan. Julai lalu, India telah menghantar roket Chandrayaan-3 untuk misi itu, dengan Amerika Syarikat dan China lebih kerap berikutan mereka mempunyai kelebihan dalam program penerokaan bulan.Peta NASA pada 2018 menunjukkan air ais di bahagian bayang-bayang bulan dan pada 2020, NASA mengesahkan air wujud di kawasan cahaya matahari.- REUTERS


Letupan gudang di Rusia, 12 orang masih hilang

MOSCOW, 10 Ogos- 12 orang masih hilang selepas letupan besar memusnahkan sebuah gudang di bandar Sergiyev Posad, Rusia, pada Rabu.Sekurang-kurangnya seorang terbunuh dalam letupan itu yang menurut penyiasat bermula di sebuah gudang digunakan untuk menyimpan bahan piroteknik."Terdapat 12 orang yang dilapor masih hilang," kata pentadbir bandar itu dalam satu catatan di media sosial.Menurutnya usaha mencari dan menyelamat masih giat dijalankan."Pasukan penyelamat dilihat menggergaji melalui runtuhan bangunan, manakala anggota bomba menyembur air ke atas serpihan yang masih terbakar," tambahnya.Punca kejadian masih belum dapat dipastikan.

(Kepulan asap akibat letupan yang berlaku/Foto AFP)

Dalam pada itu, pasukan penyiasat memberitahu telah menahan pengarah teknikal sebuah syarikat piroteknik dan membuka kes jenayah terhadap pelanggaran keselamatan industri.Kebakaran yang tidak disengajakan adalah perkara biasa di Rusia, dengan beratus-ratus kebakaran direkodkan setiap tahun.Ia disebabkan oleh infrastruktur yang semakin uzur dan piawaian keselamatan kurang dikuatkuasakan.-AFP


Zuma dibebaskan selepas melaporkan diri ke penjara

PRETORIA, 11 Ogos- Bekas Presiden Afrika Selatan, Jacob Zuma kembali melaporkan diri di penjara pada hari Jumaat, hanya untuk dibebaskan semula.Zuma telah diarahkan supaya melapor di penjara dan tiba pada 6:00 pagi (0400 GMT) di kemudahan tahanan di timur bandar Estcourt, kata perkhidmatan penjara.Tetapi dia dilepaskan dalam masa lebih sejam sebagai sebahagian daripada "proses remisi" bertujuan menangani kesesakan di penjara, menurut Pesuruhjaya Kebangsaan Perkhidmatan Pemulihan, Makgothi Thobakgale."Setelah dimasukkan ke dalam sistem dia tertakluk kepada proses pentadbiran. Dia kemudian dibebaskan," kata Thobakgale dalam sidang media di sini.Zuma dijatuhi hukuman 15 bulan penjara pada Jun 2021 selepas enggan memberi keterangan di hadapan panel kes rasuah kewangan dan kronisme.Bekas pemimpin berusia 81 tahun itu dibebaskan dengan parol perubatan hanya dua bulan selepas menjalani hukuman.Zuma dipenjarakan bermula awal Julai 2021. -AFP

(Bekas presiden Afrika Selatan Jacob Zuma/REUTERS)


Taufan Khanun: 10,000 penduduk Korea Selatan dipindahkan, sekolah ditutup

CHANGWON, 10 Ogos- Pihak berkuasa Korea Selatan memindahkan lebih 10,000 orang dan menutup sekolah di kawasan yang dilanda banjir.Ia ketika ribut tropika Khanun melanda semenanjung pada Khamis, setelah membadai selatan Jepun sepanjang minggu lalu.Menerusi rakaman video dan gambar dikongsi Agensi Bomba Kebangsaan Korea Selatan, anggota penyelamat dilihat memindahkan penduduk terperangkap dan menarik kereta yang tenggelam.Menurut Kementerian Dalam Negeri Korea Selatan, kira-kira 350 penerbangan dan 410 laluan kereta api dibatalkan.Manakala lebih 10,000 orang telah dipindahkan ke tempat selamat dan tiada kemalangan jiwa dilaporkan.Berdasarkan agensi cuaca, ribut Khanun diramal membawa hujan sehingga 60 mm sejam di beberapa bandar pantai timur, dan kelajuan angin maksimum 126 kilometer sejam di bandar pelabuhan tenggara Busan.-REUTERS


Rusia lancar misi bulan pertama dalam lima dekad

(Roket Soyuz 2.1b dengan pendarat Luna-25 meletup dari landasan pelancaran di kosmodrom Vostochny, kira-kira 180 km ke utara Blagoveschensk , di wilayah Amur/Agensi Angkasa Rusia Roscosmos/AFP)

MOSCOW, 11 Ogos- Rusia melancarkan misi pertamanya ke bulan dalam tempoh hampir 50 tahun pada Jumaat.Misi itu direka untuk memberi dorongan baharu kepada sektor angkasa lepasnya yang telah lama bergelut dan turut dikenakan sekatan sejak konflik di Ukraine.Luna-25 adalah misi lunar pertama Moscow sejak 1976, ketika USSR menjadi perintis dalam penaklukan angkasa lepas.Roket dengan pendarat bulan Luna-25 berlepas pada 02:10 pagi waktu Moscow (2310 GMT Khamis) dari Vostochny Cosmodrome, menurut imej langsung yang disiarkan oleh agensi angkasa Rusia Roscosmos."Ia dijangka memasuki "orbit bulan setinggi 100 kilometer" pada 16 Ogos dan mendarat di bulan di utara kawah Boguslawsky pada 21 Ogos," menurut Roscosmos dalam satu kenyataan."Buat pertama kali dalam sejarah, pendaratan akan berlaku di kutub selatan bulan. Sehingga kini, semua misi terdahulu telah mendarat di zon khatulistiwa," kata pegawai kanan Roscosmos, Alexander Blokhin dalam satu wawancara baru-baru ini. -AFP

(Foto edaran dari Agensi Angkasa Rusia Roscosmos menunjukkan roket Soyuz 2.1b dengan pendarat Luna-25 meletup dari landasan pelancaran di kosmodrom Vostochny/AFP)


Rusia tembak jatuh 13 dron

(Bangunan rosak berikutan serangan dron yang dilaporkan di Moscow pada 24 Julai lalu/Foto Reuters)

MOSCOW, 10 Ogos- 11 dron Ukraine berjaya ditembak jatuh tentera Rusia berhampiran Crimea pada Khamis, selain dua dron yang dalam penerbangan ke Moscow.Kementerian Pertahanan Rusia dalam kenyataan di Telegram memberitahu, dua pesawat udara tanpa pemandu (UAV) yang terbang ke arah bandar Moscow, musnah."Dua lagi dron Ukraine ditembak jatuh berhampiran bandar Sevastopol di pantai Crimea, dan sembilan lagi dipintas melalui senjata elektronik dan terhempas di Laut Hitam," tambah kenyataan itu.Tiada kerosakan atau kemalangan jiwa dilaporkan di mana-mana kawasan terjejas.Serangan berlaku sehari selepas Rusia menyatakan dua dron tempur Ukraine yang menuju ke Moscow ditembak jatuh, dan sekurang-kurangnya keempat serangan dilakukan berhampiran ibu negara dalam tempoh seminggu.

(Tentera pertahanan udara Rusia menggagalkan serangan dron Ukraine ke atas Moscow pada 24 Julai lalu/Foto Reuters)

Sehingga beberapa siri serangan dalam beberapa bulan kebelakangan ini, Moscow tidak menjadi sasaran semasa konflik di Ukraine, yang bermula lebih setahun lalu.Semenanjung Crimea yang diilhamkan Rusia, bagaimanapun, telah terganggu oleh beberapa serangan sepanjang permusuhan, dan menyaksikan serangan lebih kerap beberapa minggu kebelakangan ini.Rusia pada Sabtu berkata telah menjatuhkan dron di atas lautan berhampiran Sevastopol, pangkalan armada Laut Hitamnya.Pada bulan lalu, serangan dron Ukraine ke atas Crimea meletupkan depot peluru dan merosakkan jambatan merentasi Selat Kerch yang menghubungkan semenanjung ke tanah besar Rusia.Presiden Ukraine Volodymyr Zelensky bulan lalu turut memberi amaran bahawa "perang" akan datang ke Rusia, dengan "pusat simbolik dan pangkalan tentera" negara itu menjadi sasaran.-AFP


Tiga warga emas maut dipercayai makan cendawan beracun

SYDNEY, 10 Ogos- Polis Australia pada Khamis mengesahkan telah membuka kertas siasatan berhubung kematian tiga warga emas selepas didakwa memakan cendawan yang disyaki beracun dua minggu lalu.Don Patterson, isterinya Gail Patterson dan kakaknya Heather Wilkinson, jatuh sakit dan kemudian meninggal dunia selepas makan tengah hari pada 29 Julai di Leongatha, sebuah bandar kecil luar bandar sekitar 135 km (84 batu) tenggara Melbourne, kata polis.Mangsa keempat, seorang lelaki yang merupakan suami Wilkinson, Ian Wilkinson, seorang paderi di bandar berdekatan, masih dalam keadaan kritikal di hospital.Kematian misteri itu mengejutkan Australia, namun, pihak berkuasa hanya dikatakan bertindak selepas ia mendapat perhatian umum .Polis dilihat menggeledah pusat pelupusan tempatan untuk mencari 'dehydrator' atau pengering makanan yang dipercayai digunakan dalam penyediaan makan tengah hari itu. Pada Ahad, polis berkata mereka telah menyoal siasat seorang wanita berusia 48 tahun yang menghidangkan makan tengah hari tersebut sebelum melepaskannya tanpa tuduhan.“Apa yang berlaku amat mendukacitakan dan saya turut berduka,” kata wanita itu kepada media dalam temu bual penuh sebak di luar rumahnya pada Isnin.Siasatan mungkin panjang kerana kerumitan kes itu, kata detektif Dean Thomas."Kami menganggap pada peringkat ini ia berpunca daripada cendawan tetapi ia adalah penyiasatan kompleks yang saya fikir akan mengambil sedikit masa," katanya.Kematian akibat memakan cendawan agak jarang berlaku di Australia, yang mempunyai beberapa spesies cendawan termasuk jenis "death cap" yang meracuni dan boleh membunuh manusia.-REUTERS


17 pelarian Rohingya mati lemas

(Sebuah bot kayu yang membawa sekurang-kurangnya 69 pelarianRohingya mendarat di pantai barat Indonesia. Ia merupakan bot Rohingya keenam mendarat di Indonesia sejak November tahun lalu/Foto fail AFP)

YANGON, 10 Ogos- Sekurang-kurangnya 17 orang mati lemas selepas bot membawa pelarian Rohingya dari Rakhine, Myanmar rosak di laut.

Seorang anggota penyelamat dari Yayasan Shwe Yaung Metta di bandar Sittwe, Byar La berkata, lebih 50 orang dipercayai berada dalam bot yang menuju ke Malaysia, ketika ia mengalami masalah pada malam Ahad."Kami menemukan 17 mayat, setakat semalam."Lapan orang lelaki selamat dan polis telah membawa mereka untuk disoal siasat," katanya kepada AFP, pada Khamis.Pasukan penyelamat masih berusaha mencari mereka yang hilang, meski jumlah sebenar di atas kapal tidak diketahui.

(Bot terkandas membawa hampir 200 pelarian Rohingya yang kelaparan dan dehidrasi dalam perjalanan maut ke pantai wilayah Aceh, Indonesia pada Disember 2022/Foto fail AFP)

Beribu-ribu pelarian Rohingya mempertaruhkan nyawa mereka setiap tahun melakukan perjalanan laut berbahaya dari kem di Bangladesh dan Myanmar untuk cuba sampai ke Malaysia dan Indonesia.

Dalam pada itu, berdasarkan data agensi pelarian Pertubuhan Bangsa Bersatu pada Januari, lebih 3,500 etnik Rohingya, melibatkan 39 kapal cuba menyeberangi Laut Andaman dan Teluk Bengal pada 2022, meningkat daripada 700 pada tahun sebelumnya.Manakala, lebih 348 etnik Rohingya hilang atau meninggal dunia di laut tahun lepas, semasa melakukan perjalanan berbahaya menuju ke Malaysia dan Indonesia, kata agensi itu.-AFP


Ancam bunuh Biden di media sosial, warga emas ditembak mati FBI

WASHINGTON, 10 Ogos- Seorang lelaki dari Utah yang membuat ugutan terhadap Presiden Amerika Syarikat (AS) Joe Biden ditembak mati oleh ejen Biro Siasatan Persekutuan (FBI) pada Rabu, hanya beberapa jam sebelum lawatan Presiden AS ke negeri itu.FBI mengesahkan seorang suspek terbunuh ketika ejen khas cuba menyampaikan waran tangkap dan geledah di sebuah kediaman di Provo, sebuah bandar di selatan Salt Lake City.Biro itu enggan mendedahkan identiti lelaki yang dibunuh itu sambil berkata siasatan sedang dijalankan.Bagaimanapun, dalam aduan yang difailkan oleh pendakwa raya persekutuan di Utah, mangsa dikenali sebagai Craig Robertson.Menurut aduan itu, Robertson, yang berusia awal 70-an dan menyifatkan dirinya sebagai "MAGA Trumper," berulang kali mengugut Biden dan yang lain dalam catatan di media sosial."Saya dengar Biden akan datang ke Utah," kata Robertson dalam satu hantaran minggu ini. "Saya mahu membersihkan habuk daripada senapang penembak tepat M24,"Selain Biden, aduan itu menyebut Robertson juga ada membuat ugutan terhadap Naib Presiden, Kamala Harris dan Peguam Negara AS, Merrick Garland."Masa yang sesuai untuk satu atau dua pembunuhan presiden," dalam satu hantaran Robertson. "Joe dulu, kemudian Kamala!!!"Dia juga mengancam untuk menembak peguam daerah Manhattan, Alvin Bragg, yang telah memfailkan pertuduhan terhadap bekas Presiden Donald Trump kerana didakwa membayar 'wang tutup mulut' menjelang pilihan raya kepada seorang pelakon lucah.Aduan itu disertakan gambar daripada siaran media sosial oleh Robertson tentang koleksi senjatanya termasuk senapang separa automatik yang digelarnya sebagai "pembasmi demokrat."Biden kini sedang melawat barat Amerika Syarikat dan dijadualkan menaiki penerbangan dari Albuquerque, New Mexico ke Salt Lake City.Perkhidmatan Rahsia AS, yang melindungi presiden, berkata pihaknya ambil maklum mengenai penyiasatan FBI yang melibatkan seorang individu di Utah yang telah membuat ancaman kepada seorang yang dilindungi Perkhidmatan Rahsia tanpa memberikan butiran lanjut.-AFP


Kebakaran hutan di Hawaii akibatkan enam kematian

LOS ANGELES, 10 Ogos- Sekurang-kurangnya enam orang terbunuh dalam kebakaran hutan yang turut memusnahkan sebuah bandar di Hawaii.Penduduk pula terpaksa menyelamatkan diri daripada api yang bergerak pantas dan ada sesetengah penduduk terpaksa terjun ke laut untuk menyelamatkan diri."Saya sedih untuk melaporkan telah disahkan terdapat enam kematian," kata Datuk Bandar Maui County Richard Bissen pada sidang akhbar."Operasi mencari dan menyelamat masih dijalankan dan jadi saya tidak pasti apa yang akan berlaku selepas ini (jumlah kematian)."Leftenan Gabenor Sylvia Luke mengeluarkan pengisytiharan kecemasan dan memberitahu CNN sistem hospital di pulau Maui terlalu dibebani dengan mangsa kebakaran yang melecur dan mengalami sesak nafas nafas."911 terputus. Perkhidmatan telefon juga terputus," katanya.Lahaina, sebuah bandar pelancongan dengan 12,000 penduduk di hujung barat laut Maui, turut lumpuh, kata Gabenor Josh Green.Video yang disiarkan di media sosial menunjukkan kebakaran menyebabkan kemusnahan teruk, terutama di pusat bandar dengan kepulan asap hitam besar.Pengawal Pantai berkata mereka berjaya menyelamatkan 12 individu dari perairan Lahaina dan ia menghantar kapal lain ke Maui.Angin kencang telah menghalang helikopter digunakan untuk operasi menyelamat atau memadam kebakaran.Hampir 13,000 orang terputus bekalan elektrik di Maui, menurut penjejakan laman web poweroutage.us.Sementara itu, Presiden Joe Biden berkata beliau mengerahkan semua sumber untuk membantu."Saya telah mengarahkan semua aset persekutuan yang ada di Kepulauan itu untuk membantu dengan kadar segera," kata Biden.“Pasukan Pengawal Kebangsaan Hawaii telah menggerakkan Helikopter Chinook untuk membantu memadam kebakaran dan operasi mencari dan menyelamat di Pulau Maui.-AFP


Calon presiden Ecuador ditembak mati semasa berkempen

QUITO, 10 Ogos- Calon presiden Ecuador dan bekas ahli parlimen, Fernando Villavicencio telah dibunuh pada Rabu.Presiden Guillermo Lasso, berikrar bahawa pembunuh tidak akan terlepas daripada hukuman undang-undang.Media tempatan sebelum ini melaporkan Villavicencio, bekas penggubal undang-undang telah ditembak semasa acara kempen di Quito."Untuk ingatan dan perjuangannya, saya memberi jaminan bahawa jenayah ini tidak akan kekal tanpa hukuman.""Jenayah terancang menjadi semakin melampau; semua undang-undang berkaitan akan dikenakan terhadap mereka," kata Lasso di X, platform media sosial yang dahulunya dikenali sebagai Twitter.

(Fernando Villavicencio berucap ketika berkempen di Quito/REUTERS)

Video tular di media sosial pada acara kempen itu menunjukkan orang ramai berlindung dan menjerit ketika bunyi tembakan.Berdasarkan tinjauan pendapat, sokongan Villavicencio adalah pada 7.5%, meletakkannya di tempat kelima daripada lapan calon presiden menjelang undian 20 Ogos nanti.Villavicencio, dari wilayah Andes Chimborazo, adalah bekas ahli kesatuan di syarikat minyak negara Petroecuador dan kemudiannya menjadi seorang wartawan yang mengecam dakwaan kerugian berjuta-juta kontrak minyak.Dia pada Selasa membuat laporan kepada pejabat peguam negara tentang perniagaan minyak tetapi tiada butiran lanjut laporannya didedahkan kepada umum.Villavicencio adalah seorang pengkritik lantang terhadap bekas Presiden Rafael Correa dan dijatuhi hukuman penjara 18 bulan kerana memfitnah berhubung kenyataan yang dibuat terhadap bekas presiden itu.Dia melarikan diri ke wilayah Orang Asli di Ecuador dan kemudiannya diberi suaka di Peru.Sebagai penggubal undang-undang, Villavicencio dikritik oleh ahli politik pembangkang kerana menghalang proses pemecatan tahun ini terhadap Lasso, yang menyebabkan mereka mengadakan pilihan raya awal. -REUTERS


Kim Jong Un pecat jeneral tentera, arah tingkatkan pengeluaran senjata

SEOUL, 10 Ogos- Pemimpin Korea Utara, Kim Jong Un memecat jeneral tertinggi tenteranya dan menggesa lebih banyak persediaan untuk kemungkinan perang.Lapor media kerajaan KCNA pada Khamis, persediaan itu termasuk peningkatan dalam pengeluaran senjata dan pengembangan latihan ketenteraan.Tambah laporan itu, Kim membuat kenyataan berkenaan pada mesyuarat Suruhanjaya Tentera Pusat yang membincangkan rancangan tindakan balas untuk menghalang musuh Korea Utara, yang tidak dinamakannya."Jeneral Ri Yong Gil dilantik menggantikan jeneral tertinggi tentera, ketua Staf Am Pak Su Il," lapor KCNA tanpa mengulas lanjut.Namun, peranan Ri sebagai menteri pertahanan tidak dimaklumkan dengan jelas.

Minggu lalu, pemimpin diktator itu melawat kilang senjata dan meminta lebih banyak enjin peluru berpandu, artileri dan senjata lain dibina.Gambar yang dikeluarkan oleh KCNA menunjukkan Kim menunjuk ke arah Seoul dan kawasan sekitar ibu kota Korea Selatan pada peta.Amerika Syarikat telah menuduh Korea Utara menyediakan senjata kepada Rusia untuk perangnya di Ukraine termasuk peluru artileri, roket dan peluru berpandu.Bagaimanapun, Rusia dan Korea Utara telah menafikan dakwaan tersebut."Kim juga menyeru agar tentera menjalankan latihan dengan senjata dan peralatan terkini negara itu untuk memastikan pasukannya bersedia untuk pertempuran," kata laporan itu lagiA.S. dan Korea Selatan dijadualkan mengadakan latihan ketenteraan antara 21 dan 24 Ogos, yang dilihat Utara sebagai ancaman kepada keselamatannya.-REUTERS


Taufan Khanun, Korea Selatan keluar amaran berjaga-jaga

TOKYO, 10 Ogos- Hujan melanda selatan Jepun pada Khamis ketika Taufan Khanun menuju ke arah Korea Selatan, pagi ini.Amaran telah dikeluarkan di seluruh Korea Selatan dengan lebih 330 penerbangan dibatalkan dan lebih 10,000 orang dipindahkan.Khanun berada di atas lautan dan melalui antara Kyushu, pulau utama barat daya Jepun kira-kira 860km dari Tokyo dan Semenanjung Korea.Taufan itu bergerak ke utara Korea pada kelajuan 20 kpj.Selain itu, aktiviti luar di Korea turut dihentikan termasuk aktiviti Jambori Pengakap Dunia yang sedang berlangsung di negara itu.Kira-kira 37,000 pengakap telah dipindahkan dari tapak perkhemahan mereka di barat daya Korea Selatan pada Selasa.Faktor udara lembap dari Khanun menyebabkan hujan lebat terus melanda kawasan luas di barat Jepun, di mana beberapa kawasan telah dilanda hujan melebihi purata hujan Ogos pada minggu lalu.

Satu bandar telah merekodkan 985 milimeter setakat pagi Khamis.Perhatian juga beralih kepada Taufan Lan, yang melintas berhampiran Kepulauan Ogasawara, kira-kira 1,000km selatan Tokyo, pada Rabu dan menuju ke utara barat laut pada kelajuan 15 kpj.Walaupun ketidakpastian kekal mengenai laluan ribut itu, Agensi Meteorologi Jepun (JMA) berkata ia boleh menjejaskan kawasan Tokyo menjelang akhir hujung minggu.- REUTERS


Enam maut, 12 cedera dalam letupan bas di Somalia

(Foto Fail: Pasukan keselamatan Somalia/ REUTERS)

NAIROBI, 9 Ogos- Sekurang-kurangnya enam orang maut dalam letupan yang menyasarkan sebuah bas penumpang dalam perjalanan di wilayah di luar ibu negara Somalia, hari ini, kata agensi berita negara itu.Agensi Berita Somalia, memetik Mohamed Ibrahim, Gabenor Wilayah Lower Shabelle, berkata serangan itu berlaku di jalan antara daerah Qoryoley dan Marka dan 12 orang lagi cedera.Ibrahim berkata, serangan pengganas telah menyebabkan letupan itu, kata agensi berita itu di X, sebelum ini dikenali sebagai Twitter.Ibrahim tidak menyatakan kumpulan mana yang disyaki melakukan serangan itu.Al Shabaab yang dikaitkan dengan Al Qaeda pada masa lalu telah mengambil tanggungjawab untuk serangan sama.Kumpulan itu berjuang sejak 2006 untuk menjatuhkan Kerajaan Somalia dan menubuhkan pemerintahannya sendiri berdasarkan tafsiran ketat undang-undang Syariah Islam. -REUTERS


Protes bakar al-Quran: Denmark lanjut tempoh kawalan sempadan

(Polis meronda di hadapan masjid di Noerrebro, di mana kumpulan mengumumkan bahawa akan membakar  al-Quran, di Copenhagen, Denmark, 27 Januari 2023/ REUTERS)

COPENHAGEN, 9 Ogos- Denmark akan melanjutkan kawalan sempadan negaranya dengan lebih ketat susulan insiden protes membabitkan pembakaran al-Quran dalam beberapa bulan kebelakangan ini, termasuk yang berlaku di negara jirannya, Sweden.Menurut Kementerian Kehakiman hari ini, polis mendapati negara itu perlu mempergiatkan usaha buat sementara waktu di sempadan dalaman Denmark yang memetik cadangan daripada Perkhidmatan Keselamatan dan Perisikan (PET).Kawalan sempadan di Denmark sebelum ini dijadual dilaksanakan selama seminggu selepas diperkenalkan pada 3 Ogos lalu, namun pemeriksaan rawak di sempadan Sweden dan Jerman itu dilanjutkan sehingga 17 Ogos ini.Denmark bersama Sweden, telah meningkatkan keselamatan berikutan sebagai tindak balas terhadap pembakaran al-Quran di negara Scandinavia.Menteri Kehakiman, Peter Hummelgaard, berkata pembakaran al-Quran sejak kebelakangan ini memberi kesan kepada tahap ancaman semasa."Kami berada dalam situasi yang serius, yang mana kami memerlukan kawalan yang lebih ketat di sempadan Denmark untuk mengatasi ancaman yang dihadapi di negara itu," katanya.Di kedua-dua negara, pihak berkuasa sedang mempertimbangkan cara untuk mengehadkan demonstrasi membabitkan pembakaran al-Quran, namun cuba mengimbangi hak kebebasan bersuara. -AFP

(Orang ramai di Sanaa, Yaman berdemonstrasi menentang insiden pembakaran al-Quran di Denmark, 24 Julai 2023/ REUTERS)


Wartawan, dua tentera terbunuh akibat letupan bom di pinggir jalan

(Foto fail menunjukkan kenderaan tentera milik tentera pakatan Rusia dan Syria di daerah Syria Daraa al-Balad di selatan Syria/ AFP)

DAMSYIK, 9 Ogos- Seorang wartawan televisyen Syria dan dua tentera terbunuh, hari ini, apabila bom di tepi jalan meletup di wilayah selatan Daraa, menurut media kerajaan.Media itu melaporkan, wartawan milik syarikat persendirian iaitu Sama TV yang dikenali sebagai Firas al-Ahmad dan dua tentera itu terbunuh ketika pulang dari operasi anti narkotik di wilayah berkenaan."Pengganas" telah meletakkan bom itu, tambahnya.Daraa adalah tempat lahirnya pemberontakan 2011 menentang pemerintahan Presiden Bashar al-Assad tetapi ia kembali ke kawalan Damsyik pada 2018 di bawah perjanjian gencatan senjata yang disokong oleh Rusia.Wilayah itu telah dilanda keganasan selama bertahun-tahun. Sekurang-kurangnya 279 wartawan terbunuh di Syria sejak tercetusnya perang saudara pada 2011, menurut kumpulan kebebasan akhbar Reporters Without Borders.Konflik itu telah membunuh lebih 500,000 orang dan memaksa kira-kira separuh daripada penduduk sebelum perang Syria meninggalkan rumah mereka. -AFP


Pheu Thai usaha tamatkan kebuntuan politik menerusi pakatan baharu

(Pemimpin Parti Bhumjaithai, Anutin Charnvirakul dan Pemimpin Parti Pheu Thai, Chonlanan Srikaew berjabat tangan selepas sidang akhbar mengenai pembentukan pakatan antara Pheu Thai dan parti Bhumjaithai, di Bangkok/ REUTERS)

BANGKOK, 9 Ogos - Parti Pheu Thai yang memenangi jumlah kerusi kedua tertinggi dalam Pilihan Raya Umum (PRU) Thailand mengumumkan pakatan terdiri tujuh parti termasuk Parti Bhumjaithai dalam usaha memecahkan kebuntuan untuk membentuk kerajaan.Enam parti baharu yang menyertai pakatan itu ialah Parti Prachachat yang memenangi sembilan kerusi, Parti Chart Pattana Kla (dua kerusi), Parti Pue Thai Rumphlang (dua kerusi), Parti Liberal Thai, Parti Plung Sungkom Mai dan Party of the Thai Countries ( masing-masing satu kerusi). Parti Pheu Thai dan Bhumjaithai masing-masing memenangi 141 dan 71 kerusi, pada PRU 14 Mei.Dengan penambahan sokongan daripada parti-parti kecil, gabungan itu menambah 16 Ahli Parlimen (MP), sekali gus menjadikan jumlah MP kepada 228 daripada keseluruhan 500 ahli Dewan Rakyat.Pemimpin Parti Pheu Thai, Cholnan Srikaew, berkata gabungan itu diharapkan dapat meredakan ketegangan politik di negara itu."Kami menggesa kedua-dua Ahli Parlimen di Dewan Rakyat dan Dewan Negara (Senat) untuk memilih calon perdana menteri daripada Pheu Thai dan membentuk kerajaan yang mampu mengurus negara serta menyelesaikan masalah rakyat," katanya pada sidang media pada Rabu.

Tambahnya, semua pihak berkepentingan perlu bersatu dan mengetepikan perbezaan demi untuk membina masa depan negara yang lebih baik, meringankan penderitaan rakyat dan mewujudkan perpaduan serta kedamaian.Sementara itu, Cholnan berkata Pheu Thai masih belum mengundang Parti Demokrat, Palang Pracharath atau United Thai Nation (UTN) untuk menyertai pakatan itu.Bagaimanapun, beliau berharap MP akan mengundi calon Pheu Thai untuk menjadi perdana menteri.Gabungan Pheu Thai memperoleh 228 kerusi, masih tidak cukup untuk memperoleh majoriti iaitu sebanyak 251 kerusi.Namun, jumlah itu boleh ditambah dengan 250 undi Senat. Seorang calon perdana menteri memerlukan sekurang-kurangnya 375 undi untuk membentuk kerajaan di Parlimen dwidewan yang dianggotai 750 ahli. Pheu Thai dijangka mencalonkan taikun hartanah Srettha Thavisin sebagai perdana menteri.Selepas PRU, MFP dan Pheu Thai membentuk gabungan dengan enam parti lain, membolehkan mengumpul 312 daripada 500 kerusi Dewan Rakyat.Bagaimanapun, semasa undian di Parlimen pada 13 Julai lalu, pemimpin MFP Pita Limjaroenrat gagal memperoleh sokongan mencukupi untuk dipilih sebagai perdana menteri baharu.Enam hari kemudian, Parlimen memutuskan beliau tidak boleh dicalonkan untuk kali kedua.Berikutan itu, Pheu Thai mengambil alih tanggungjawab untuk mengetuai gabungan berkenaan.Bagaimanapun, gabungan itu tumbang pada 2 Ogos selepas Pheu Thai mengumumkan akan membentuk pakatan baharu tanpa kehadiran MFP.Hasrat MFP untuk meminda Perkara 112 kanun jenayah atau lese-majeste, dikatakan menjadi faktor utama kegagalam parti itu membentuk kerajaan.- BERNAMA


Bandar paling sejuk di Rusia dilanda asap akibat kebakaran hutan

RUSIA, 9 Ogos - Asap dari kebakaran hutan di Rusia menyelubungi kota Yakutsk, memaksa orang ramai menutup pintu dan tingkap dan memakai topeng pernafasan.Menurut perkhidmatan perhutanan Rusia, tujuh wilayah di Rusia diisytiharkan darurat akibat kebakaran itu.Kira-kira 4,000 orang terlibat dalam usaha mengawal kebakaran.Kawasan yang paling teruk terjejas ialah wilayah Yakutia, juga dipanggil Republik Sakha, diikuti wilayah Khabarovsk, Amur dan Krasnoyarsk.Timbalan Menteri Ekologi dan Perhutanan Yakutia, Andrei Konoplyov memberitahu Reuters, terdapat 111 kebakaran hutan di wilayahnya sahaja yang meliputi 1,800 km persegi (695 batu persegi).Penduduk Yakutsk, Lyubov Kolesova, berkata dia biasanya akan membuka tingkapnya untuk menghirup udara segar."Tetapi sekarang, kerana asap, kami tidak boleh membuka tingkap di rumah atau di dalam kereta. Hanya orang yang mempunyai penghawa dingin dan kipas sahaja yang terhindar. Ia sebenarnya lebih mudah di jalanan kerana hari ini berangin. Tetapi apabila anda tinggal di satu tempat atau di rumah, ia tidak begitu selesa." katanya.Rusia merupakan lebih daripada satu perlima daripada hutan dunia, yang penting kepada pengawalseliaan iklim global.Hutan borealnya atau "taiga" - kebanyakannya pokok birch, pain, spruce dan cemara adalah kawasan hutan terbesar di dunia, meliputi kawasan kira-kira empat kali ganda saiz India. - REUTERS


Mahkamah Tinggi Pakistan dengar rayuan dikemuka Imran Khan

ISLAMABAD, 9 Ogos- Mahkamah Tinggi Pakistan akan mendengar rayuan bekas Perdana Menteri, Imran Khan yang dipenjarakan hari ini terhadap sabitan tuduhan rasuah.Khan dihalang daripada memegang mana-mana jawatan selama lima tahun selepas dia memulakan hukuman penjara tiga tahun pada Sabtu.Imran Khan bersalah kerana menjual hadiah-hadiah negara secara tidak sah semasa tempoh pemerintahannya sebagai Perdana Menteri dari 2018 hingga 2022.Mahkamah akan memulakan prosiding rayuan itu dan peguamnya, Naeem Panjutha berkata, "Imran Khan akan dibebaskan jika kesnya dibicarakan secara merit."Khan, yang telah menafikan sebarang salah laku, telah ditangkap di rumahnya di Lahore dan dibawa ke penjara berhampiran Islamabad.Pasukan undang-undang Khan telah memfailkan rayuan untuk mengetepikan keputusan bersalah.Khan, 70, berada di tengah-tengah pergolakan politik sejak digulingkan sebagai perdana menteri dalam undi tidak percaya tahun lalu, menimbulkan kebimbangan mengenai kestabilan Pakistan ketika ia bergelut dengan krisis ekonomi.- REUTERS

(Pegawai polis berkawal di jalan untuk menyuraikan sebarang perhimpunan membantah, berikutan penahanan Imran Khan, di Peshawar, Pakistan/ REUTERS)


11 hilang dalam kebakaran rumah percutian OKU di Perancis

PARIS, 9 Ogos - Sebelas dilaporkan hilang dalam kebakaran di sebuah rumah percutian untuk orang kurang upaya (OKU) di timur laut Perancis pada Rabu, lapor Agensi Berita Jerman (dpa) memetik pegawai tempatan.Sejumlah 17 lagi selamat dipindahkan dari bangunan Wintzenheim, berhampiran bandar Colmar di wilayah Alsace, manakala seorang dilaporkan cedera dalam kebakaran yang berlaku kira-kira 6.30 pagi (0430 GMT).Menteri Dalam Negeri Perancis Gerald Darmanin berkata penginapan itu menempatkan OKU serta sekumpulan orang dewasa dari bandar Nancy.Darmanin berkata perkhidmatan kecemasan kini meneruskan operasi untuk mencari mangsa yang hilang. -BERNAMA

(Bomba cuba untuk memadamkan kebakaran yang meletus di sebuah hartanah di Wintzenheim/ AFP)


Bandar China mula operasi pembasmian kuman

ZHUOZHOU, 9 Ogos - Pekerja pembasmi kuman memulakan kerja mereka di pasar borong produk pertanian di bandar Zhuozhou selepas air mula surut, bagi mencegah penularan penyakit akibat banjir, lapor penyiar CCTV negeri pada Rabu.Rakaman dron pada CCTV menunjukkan anggota polis dan jengkaut membersihkan enap cemar semasa kerja-kerja pembasmian kuman selepas banjir sedang dijalankan.Wilayah Hebei, yang berkongsi sempadan dengan ibu negara Beijing, dilanda hujan lebih setahun minggu lalu, akibat ribut yang menyusuli Taufan Doksuri, dengan Zhuozhou menjadi salah satu bandar yang paling teruk dilanda.China Utara memberi amaran tentang penyakit tanaman dan haiwan yang merebak apabila air banjir surut dari kawasan luar bandar.Manakala beberapa bandar bergelut untuk memulihkan bekalan air minuman selepas berlakunya banjir terburuk dalam enam dekad. - REUTERS


Iran hukum gantung lima lelaki atas kesalahan rogol berkumpulan

(Iran menjatuhkan hukuman mati lima lelaki selepas disabit kesalahan merogol secara berkumpulan seorang wanita di barat laut negara itu tahun lalu/ REUTERS)

TEHRAN, 9 Ogos- Iran menghukum mati lima lelaki selepas disabitkan kesalahan merogol beramai-ramai seorang wanita di barat laut negara itu tahun lepas, menurut badan kehakiman.

“Lima lelaki yang telah menculik dan merogol seorang wanita di bandar Marand pada Mei 2022 telah dihukum bunuh hari ini,” kata badan kehakiman di laman web Mizan Online.Lelaki itu, yang ditahan empat hari selepas rogol berkumpulan di wilayah Azerbaijan Timur juga terbabit dalam jenayah lain.Bulan lalu, Iran menghukum mati tiga lelaki yang disabitkan kesalahan merogol wanita yang telah dibius selepas terpedaya dengan iklan rawatan kosmetik daripada klinik estetik palsu.Mereka didapati bersalah bersubahat dalam pelbagai kes serangan seksual di wilayah selatan Hormozgan pada akhir 2021, lapor Mizan.

Kumpulan hak asasi manusia Amnesty International berkata Iran menghukum mati lebih ramai orang berbanding negara lain kecuali China dan menggantung sekurang-kurangnya 582 orang tahun lalu iaitu jumlah tertinggi sejak 2015.Amnesty berkata pihak berkuasa di Iran telah "meningkatkan dengan ketara jumlah keseluruhan pelaksanaan bagi semua jenayah, dengan sekurang-kurangnya 282 orang telah dihukum mati secara keseluruhan setakat tahun ini.Ia berkata angka itu hampir dua kali ganda bilangan hukuman mati yang direkodkan pada awal Jun tahun lalu. -AFP


Tiga pengakap cedera, bas bertembung di Korea Selatan

SUNCHEON, 9 Ogos- Tiga pengakap Switzerland cedera dalam kemalangan bas, pada Rabu, yang ketika itu dalam perjalanan ke Seoul selepas dipindahkan dari tapak perkhemahan jambori akibat taufan Khanun.Menurut Agensi Berita Korea Selatan Yonhap, sebuah bas persiaran yang membawa 38 penumpang, termasuk 36 pengakap Switzerland bersama seorang ketua dan pemandu bas, bertembung dengan sebuah bas tempatan di Suncheon, Wilayah Jeolla Selatan.Laporan menyebut, tiga pengakap itu mengalami lebam dan kecederaan lain, dengan dua daripada mereka dibawa ke hospital berdekatan. Lima penumpang bas tempatan turut cedera dan sedang menerima rawatan.Korea Selatan pada Selasa memindahkan majoriti pengakap remaja dari tapak perkhemahan mereka berikutan taufan Khanun yang dijangka mendarat pada Khamis.-REUTERS


Pulau Jeju Korea Selatan dilanda Taufan Khanun

KOREA SELATAN, 9 Ogos - Korea Selatan mengeluarkan amaran bahaya ketika hujan lebat akibat Taufan Khanun melanda wilayah selatan negara itu pada Rabu.Pihak berkuasa membatalkan semua penerbangan di Lapangan Terbang Antarabangsa Jeju mulai pukul 6:30 petang waktu tempatan.Ribut itu juga mengakibatkan penutupan sebilangan besar laluan laut dan jalan raya, kata kementerian dalam negeri.Taufan Khanun boleh bergerak ke pelabuhan Tongyeong di tenggara Korea Selatan pada Khamis , sebelum ke semenanjung Korea, kata pihak berkuasa.Pada Selasa, lebih 30,000 pengakap dipindahkan dari tapak perkhemahan mereka di barat daya menjelang taufan, halangan terbaru yang melanda Jambori Pengakap Dunia.Ribut itu kini melanda di laut selatan Kyushu, pulau utama barat daya Jepun kira-kira 860 km (530 batu) dari Tokyo, selepas merosakkan wilayah barat daya Okinawa. - REUTERS


Pekerja di bandar Los Angeles lancar mogok sehari

LOS ANGELES, 9 Ogos - Lebih 11,000 pekerja di bandar di Los Angeles, iaitu bandar kedua terbesar di Amerika Syarikat, melancarkan mogok pada Selasa, lapor Xinhua.Persatuan Pekerja Perkhidmatan Antarabangsa (SEIU) Local 721, kesatuan sektor awam terbesar di California Selatan menerusi catatan di Facebook bahawa mereka melancarkan mogok sehari berhubung “amalan buruh yang tidak adil"."Kami enggan menerima tawaran yang tidak jujur LA City dan pelanggaran undang-undang buruh berulang kali. Kami melancarkan mogok hari ini untuk menuntut penghormatan dan memperjuangkan maruah kami," kata kesatuan itu.SEIU Local 721, yang mewakili lebih 95,000 pekerja di California Selatan, memaklumkan bahawa ahlinya termasuk individu yang bekerja di hospital, penjagaan anak angkat, kesihatan mental, mahkamah, penguatkuasaan undang-undang, perpustakaan, perkhidmatan jalan raya, penyelenggaraan pantai, sanitasi, rawatan air, perkhidmatan taman, dan pengurusan sumber air.Mogok ini dijangka mengganggu perkhidmatan awam besar dan kecil,  lapor Los Angeles Times,Bagaimanapun, Datuk Bandar Los Angeles Karen Bass menegaskan dalam satu kenyataan pada Isnin bahawa "bandar Los Angeles tidak akan terjejas"."Pejabat saya sedang melaksanakan pelan untuk memastikan operasi kecemasan keselamatan awam atau perumahan dan gelandangan tidak terjejas oleh tindakan ini. Seperti yang saya katakan, bandar ini akan sentiasa bersedia untuk membuat kemajuan dengan SEIU 721 dan kami akan kami akan terus berunding dengan niat baik," katanya.Sejak beberapa minggu kebelakangan ini, Amerika Syarikat telah mengalami peningkatan luar biasa dalam aktiviti kesatuan dan mogok, di mana pekerja dalam pelbagai industri bertindak sendiri.- BERNAMA

(Pekerja majlis perbandaran Los Angeles di Amerika Syarikat (AS) menyertai mogok sehari di hadapan bangunan Majlis Perbandaran Los Angeles/ AFP)


Gudang buku Zhuozhou alami kerugian besar akibat banjir

ZHUOZHOU, 9 Ogos - Pekerja gudang buku bertungkus lumus menyusun timbunan buku-buku yang rosak dalam kejadian banjir akibat Taufan Doksuri, di sini.Puan Wu, yang bekerja di gudang itu, memberitahu Reuters, pekerja berasa sedih atas kerosakan besar yang berlaku.Hasil kerja mereka bertahun-tahun musnah sekelip mata.Zhuozhou merupakan hab utama industri penerbitan China, bagaimanapun ia kini menjadi 'lautan buku terapung' selepas bandar itu dilanda banjir besar, dengan anggaran kerugian mencecah jutaan.BooksChina.com, sebuah kedai buku dalam talian, berkata minggu lalu lebih empat juta buku disimpan di sebuah gudang yang dinaiki air dan kakitangannya sedang menunggu pekerja penyelamat di tingkat empat. - REUTERS


33 kematian akibat hujan ribut di Beijing

BEIJING, 9 Ogos- 33 orang disahkan maut, manakala 18 lagi masih hilang dalam kejadian hujan ribut di Beijing, menurut pegawai pada Rabu.Jumlah itu hampir tiga kali ganda angka yang diberikan, Selasa lalu.Ibu negara China dilanda hujan lebat beberapa minggu lalu, merosakkan infrastruktur dan membanjiri kawasan pinggir bandar dan sekitarnya.Naib Datuk Bandar Beijing, Xia Linmao dalam sidang akhbar yang disiar CCTV turut merakam ucapan takziah."Saya ingin merakamkan ucapan takziah kepada mereka yang meninggal dunia semasa menjalankan tugas dan mangsa yang maut akibat bencana itu," kata Xia.

(Kereta rosak selepas hujan lebat melanda daerah Mentougou, di Beijing pada 1 Ogos 2023/Foto AFP)

Dalam pada itu, laporan Kementerian Pengurusan Kecemasan menyebut, sebilangan besar meninggal dunia dalam banjir di seluruh utara China, dengan Beijing menyatakan 147 kematian atau kehilangan bulan lepas disebabkan oleh bencana alam."Daripada jumlah itu, 142 disebabkan oleh banjir atau bencana geologi," menurutnya.Sementara itu, di wilayah Hebei, yang berjiran dengan Beijing, 15 dilaporkan meninggal dunia dan 22 hilang.Manakala di timur laut Jilin, 14 maut dan seorang dilaporkan hilang pada Ahad.-AFP


Jepun, Korea Selatan keluar amaran ribut Khanun

(Taufan Khanun melanda bandar Naha, wilayah Okinawa pada 2 Ogos 2023/Foto AFP)

TOKYO, 9 Ogos- Ratusan penerbangan terpaksa dibatalkan, selain pihak berkuasa mengeluarkan amaran pada Rabu, ketika ribut tropika Khanun melanda pantai selatan Jepun menuju Korea Selatan.Kira-kira 16,000 isi rumah dilaporkan terputus bekalan elektrik ketika hujan lebat melanda pulau Kyushu di selatan Jepun.Agensi Meteorologi Jepun turut memberi amaran risiko berlakunya banjir dan tanah runtuh yang mengancam nyawa di wilayah Kagoshima di pulau itu.AFP dalam laporannya menyebut, Japan Airlines membatalkan 252 penerbangan dan menjejaskan kira-kira 25,000 penumpang, manakala Nippon Airways membatalkan 96 penerbangan yang mencecah lebih 10,000 orang. Dalam pada itu, perkhidmatan kereta api peluru "shinkansen" Jepun dihentikan di sebahagian laluan di selatan, manakala banyak komuter tempatan dan kereta api ekspres lain dibatalkan, kata Kyushu Railway dalam satu kenyataan.

(Pokok tumbang akibat angin kencang yang dibawa oleh Taufan Khanun di bandar Naha, wilayah Okinawa pada 2 Ogos 2023/Foto AFP)

Di Korea Selatan, taufan Khanun yang dijangka mendarat pada Khamis, telah menyebabkan hampir 80 penerbangan di 10 lapangan terbang dan berpuluh-puluh perkhidmatan feri digantung.Seoul telah meningkatkan tahap amaran krisisnya ke tahap tertinggi, dengan taufan itu dijangka memberi "impak langsung ke seluruh negara" dari Rabu hingga Jumaat, kata Kementerian Dalam Negeri.Ribut itu juga telah mendorong Korea Selatan memulakan pemindahan mereka yang berkhemah di Jambori Pengakap Dunia, yang sebelum ini dilanda gelombang panas.Menteri Dalam Negeri Lee Sang-min pada Selasa berkata akan melakukan yang terbaik untuk bertindak balas terhadap taufan itu."Kami akan melakukan yang terbaik untuk bertindak balas terhadap taufan itu, supaya tiada kemalangan jiwa berlaku, dengan kawalan rapi dan pemindahan awal untuk kawasan berisiko tinggi seperti terowong bawah tanah dan tebing sungai," katanya.Satu lagi taufan, Lan, sedang terbentuk di Pasifik, dengan tiupan angin sehingga 108 kph dan diunjurkan oleh Agensi Meteorologi Jepun untuk bergerak ke barat laut ke arah pulau utama Honshu dalam beberapa hari akan datang.-AFP


Menteri Kesihatan Poland dipecat

WARSAW, 9 Ogos- Menteri kesihatan Poland Adam Niedzielski telah dipecat, selepas mencetuskan kemarahan dengan mendedahkan maklumat sensitif mengenai seorang doktor.Perkara itu disahkan Perdana Menteri Poland Mateusz Morawiecki pada Selasa."Ini adalah tempoh kempen pilihan raya, dan tempoh kempen pilihan raya adalah masa tertentu apabila kita mesti peka terhadap sebarang kesilapan," kata Morawiecki pada sidang akhbar.Minggu lalu, penyiar swasta Poland menyiarkan rakaman pesakit di bandar Poznan yang tidak dapat menerima ubat penahan sakit kerana peraturan preskripsi baharu.Seorang doktor mengulas keadaan itu berkata beliau tidak dapat memberikan ubat yang diperlukan.Niedzielski kemudiannya menerbitkan data peribadi doktor itu di media sosial, bersama dengan dakwaan bahawa beliau telah menetapkan ubat larangan itu atas namanya sendiri.Doktor itu kemudian mengeluarkan notis undang-undang pada Isnin menuntut permohonan maaf dan pembayaran ganti rugi sebanyak 100,000 zloty (AS$24,60) oleh Niedzielski, lapor media tempatan.Susulan kejadian itu, Dewan Perubatan Tertinggi Poland memberitahu perdana menteri bahawa doktor telah hilang keyakinan terhadap Niedzielski dan juga memaklumkan pendakwa raya bahawa dia mungkin telah melakukan jenayah.Niedzileski akan digantikan oleh Katarzyna Sojka, ahli parlimen dan juga merupakan seorang doktor .-REUTERS


Raja Dadah Colombia 'Otoniel' dipenjara 45 tahun

NEW YORK, 9 Ogos- Dairo Antonio Usuga, salah seorang raja dadah paling terkenal di Colombia, dijatuhi hukuman penjara 45 tahun pada Selasa oleh hakim persekutuan AS.Usuga, 51, yang mengaku bersalah atas tuduhan penyeludupan kokain awal tahun ini, adalah ketua geng penyeludupan narkotik terbesar di Colombia, Clan del Golfo, atau Gulf Clan.Dikenali sebagai "Otoniel," Usuga telah diekstradisi ke Amerika Syarikat dari Colombia tahun lepas.Dia mengaku bersalah pada Januari kerana menjalankan perusahaan jenayah, terlibat dalam konspirasi narkotik maritim dan terlibat dalam konspirasi pengimportan narkotik.Hakim Mahkamah Daerah AS Dora Irizarry menjatuhkan hukuman penjara 45 tahun kepada Usuga bagi setiap pertuduhan, dengan hukuman berjalan serentak.Usuga, yang berdepan hukuman penjara minimum mandatori 20 tahun, bersetuju sebagai sebahagian daripada perjanjian pengakuannya untuk membayar AS$216 juta dalam rampasan.Pendakwa raya menyifatkan Usuga sebagai pengedar dadah Colombia paling ganas selepas Pablo Escobar dan menuduhnya serta Gulf Clan membawa secara haram sekurang-kurangnya 73 tan kokain ke Amerika Syarikat antara 2003 dan 2012."Otoniel mengetuai salah satu organisasi penyeludupan kokain terbesar di dunia, di mana dia mengarahkan pengeksportan sejumlah besar kokain ke Amerika Syarikat dan mengarahkan pembunuhan ke atas penguatkuasa undang-undang Colombia, pegawai tentera dan orang awam," kata Peguam Negara AS Merrick Garland dalam satu kenyataan.Usuga adalah orang paling dikehendaki di Colombia sehingga dia ditangkap pada Oktober 2021 di barat laut negara itu menerusi operasi ketenteraan besar-besaran.Menurut Jabatan Kehakiman AS, Gulf Clan mempunyai seramai 6,000 ahli dan merupakan salah satu pengedar terbesar kokain di dunia.-AFP


Joe Biden adakan lawatan ke Vietnam

WASHINGTON, 9 Ogos- Presiden Amerika Syarikat, Joe Biden pada Selasa memberitahu akan mengadakan lawatan rasmi ke Vietnam.Ia sebahagian daripada usaha untuk memperbaiki hubungan dengan Hanoi, di tengah-tengah ketegangan Washington dengan China."Saya akan ke Vietnam sebentar lagi kerana Vietnam mahu mengubah hubungan kami dan menjadi rakan kongsi," kata Biden semasa berucap dalam satu majlis di New Mexico.-AFP

(Presiden Amerika Syarikat, Joe Biden/Foto fail AFP)


Rusia tembak jatuh dua dron

(Pemandangan blok pejabat Pusat Perniagaan Antarabangsa Moscowyang rosak berikutan serangan dron di Moscow pada 1 Ogos 2023/Foto AFP)

MOSCOW, 9 Ogos- Dua dron ditembak jatuh pada Rabu, serangan terbaharu yang menyasarkan ibu negara Rusia.Perkara itu dimaklumkan Datuk Bandar Moscow, Sergei Sobyanin menerusi Telegram."Dua percubaan dron tempur untuk terbang ke bandar telah direkodkan. Kedua-duanya ditembak jatuh oleh pasukan pertahanan udara," kata Sobyanin tanpa menamakan penyerangnya. Beliau berkata satu dron ditembak jatuh di kawasan Domodedovo, di pinggir selatan bandar itu.Manakala yang kedua ditembak jatuh di kawasan lebuh raya Minsk, barat ibu negara."Buat masa ini, tiada maklumat mengenai mangsa terlibat akibat serpihan dron yang ditembak," katanya sambil menambah perkhidmatan kecemasan sudah berada di lapangan.

(Datuk Bandar Moscow, Sergei Sobyanin/Foto fail AFP)

Menurut pegawai Rusia, serangan itu merupakan yang ketiga ke atas Moscow dalam tempoh seminggu, dengan dron Ukraine ditembak jatuh pada Ahad dan Isnin.Sementara itu, Kementerian Pertahanan Rusia pada Khamis memberitahu telah menjatuhkan tujuh dron di wilayah Kaluga, kurang 200 kilometer di barat daya Moscow.Pada 30 Julai, Presiden Ukraine, Volodymyr Zelensky memberi amaran bahawa "perang" akan datang ke Rusia, dengan "pusat simbolik dan pangkalan tentera" negara itu menjadi sasaran.Awal bulan ini, sebuah blok pejabat di daerah perniagaan utama ibu kota rosak akibat serangan dron.-AFP


PM New Zealand desak pembebasan juruterbang yang diculik TPNPB

WELLINGTON, 9 Ogos- Perdana Menteri New Zealand Chris Hipkins pada Rabu menggesa pembebasan seorang juruterbang Kiwi yang diculik enam bulan lalu oleh puak pemisah Papua di Indonesia.Phillip Mehrtens warga New Zealand bekerja untuk syarikat penerbangan Indonesia Susi Air apabila dia diculik oleh pemberontak di lapangan terbang Nduga pada Februari."Philip adalah bapa, suami, abang dan anak yang sangat disayangi," kata perdana menteri New Zealand kepada pemberita di Auckland.“Saya ingin mendesak, sekali lagi, mereka yang menahan Philip supaya segera melepaskannya.“Tiada kewajaran sama sekali untuk mengambilnya sebagai tebusan."Semakin lama Philip ditahan, semakin banyak risiko yang ada untuk kesejahteraannya dan semakin sukar ini untuk dia dan keluarganya."Hipkins berkata Kementerian Luar Negeri mengetuai respons New Zealand dengan bekerjasama dengan pihak berkuasa Indonesia.Perdana Menteri juga berkata beliau telah bercakap dengan keluarga Mehrtens minggu ini untuk meyakinkan mereka bahawa kerajaan melakukan segala yang boleh untuk membawa pulang Philip.“Saya akui ini adalah masa yang amat mencabar bagi mereka,” katanya."Keselamatan dan kesejahteraan Philip tetap menjadi keutamaan kami."Pemberontak yang menculik Mehrtens adalah daripada kumpulan pemberontak Tentera Pembebasan Kebangsaan Papua Barat (TPNPB).Mereka sebelum ini menuntut Indonesia mengiktiraf kemerdekaan Papua sebagai balasan kepada pembebasan warga New Zealand itu.Menurut tentera Indonesia, pemisah bersenjata menyerang hendap tentera yang mencari Mehrtens pada April, membunuh sekurang-kurangnya seorang.Papua adalah bekas tanah jajahan Belanda yang mengisytiharkan dirinya merdeka pada tahun 1961. Tetapi negara jiran Indonesia menguasai dua tahun kemudian, menjanjikan referendum kemerdekaan.- AFP

(Perdana Menteri New Zealand Chris Hipkins)


LONDON, 8 Ogos- Suruhanjaya Pilihan Raya UK, yang menyelia pilihan raya negara itu, mengumumkan pada Selasa bahawa sistemnyq telah digodam oleh "pelaku permusuhan" yang mempunyai akses kepada sistemnya selama lebih setahun."Hari ini kami mengumumkan bahawa kami telah menjadi subjek serangan siber yang kompleks, dan sistem kami telah diakses oleh pelaku permusuhan," twit badan bebas itu di laman X.Ia tidak menamakan penyerang, yang mempunyai akses kepada pelayan yang menyimpan e-melnya, sistem kawalan dan salinan daftar pemilih yang mengandungi butiran berjuta-juta pengundi."Kami tahu sistem mana yang boleh diakses oleh penggodam, tetapi tidak dapat mengetahui secara konklusif fail apa yang mungkin atau tidak boleh diakses," kata Ketua Eksekutif Suruhanjaya Pilihan Raya, Shaun McNally dalam satu kenyataan.Insiden itu dikenal pasti pada Oktober 2022 selepas aktiviti mencurigakan dikesan pada sistemnya."Ia menjadi jelas bahawa penggodam telah mula-mula mengakses sistem pada Ogos 2021," kata suruhanjaya itu."Kami kesal kerana mengambil masa yang lama untuk mengesannya."Suruhanjaya itu menjelaskan bahawa ia perlu mengambil langkah-langkah pembaikan termasuk menyekat akses penggodam, menilai sejauh mana kejadian dan meletakkan "langkah keselamatan tambahan," sebelum mendedahkan kejadian kejadian itu kepada umum. -AFP

(Pengawal selia pilihan raya UK digodam lebih setahun)


Tory Lanez dipenjara 10 tahun, bersalah tembak Megan Thee Stallion

LOS ANGELES, 9 Ogos- Penyanyi rap, Tory Lanez dijatuhi hukuman penjara 10 tahun pada Selasa, lebih tujuh bulan selepas dia disabitkan bersalah menembak rakan artis, Megan Thee Stallion dalam satu pertengkaran di satu pesta pada 2020.Laporan media tempatan menyebut, Hakim David Herriford menjatuhkan hukuman itu kepada Lanez, 30, nama sebenarnya Daystar Peterson, semasa perbicaraan di Mahkamah Tinggi Los Angeles.Pada 23 Disember lalu, juri mendapati Lanez bersalah kerana membawa senjata api yang tidak berdaftar, serangan menggunakan pistol semiautomatik dan juga melepaskan senjata api dalam keadaan cuai. Akibat pertengkaran pada 2020 itu, Megan Thee Stallion, 28, cedera ditembak di kaki. Insiden mula tercetus apabila kedua-duanya mula menyerang kerjaya muzik masing-masing.Sementara itu, dalam wawancara bersama majalah Rolling Stone, Megan memberitahu kecederaan dialami memerlukan beliau menjalani pembedahan dan menghabiskan empat hari di hospital, sebelum terapi fizikal membenarkannya berjalan semula."Saya sangat takut tidak dapat menjadi Megan Thee Stallion lagi," katanya.Megan Thee Stallion pernah dinobat penyanyi rap wanita pertama meraih trofi Artis Baharu Terbaik pada Anugerah Grammy 2021.Beliau turut merangkul trofi Persembahan Rap Terbaik.-REUTERS


'Peningkatan dramatik jenayah perang di Myanmar - PBB

GENEVA, 8 Ogos- Pasukan penyiasat Pertubuhan Banhsa Bersatu telah mengumpul bukti kukuh jenayah perang yang semakin meningkat di Myanmar, termasuk hukuman mati beramai-ramai dan keganasan seksual, dan sedang menyiapkan fail kes untuk membawa pelaku ke muka pengadilan.

Myanmar dilanda keganasan berdarah sejak rampasan kuasa menggulingkan kerajaan pimpinan Aung San Suu Kyi pada Februari 2021.Mekanisme Penyiasatan Bebas untuk Myanmar (IIMM) PBB berkata ia mempunyai bukti bahawa tentera Myanmar dan militia gabungan "melakukan jenayah perang yang semakin kerap dan biadab".Ia antara lain merujuk kepada pengeboman udara, pembakaran kampung dan pembunuhan beramai-ramai orang awam dan pejuang yang ditahan, serta penyeksaan dan keganasan seksual yang mengerikan.Pasukan penyiasat memberi amaran dalam laporan tahunannya bahawa "bilangan insiden yang menunjukkan ciri jenayah antarabangsa yang serius" telah meningkat sejak rampasan kuasa."Setiap kehilangan nyawa di Myanmar adalah tragis, tetapi kemusnahan yang berlaku kepada seluruh masyarakat melalui pengeboman udara dan pembakaran kampung amat mengejutkan," kata ketua Mekanisme, Nicholas Koumjian dalam kenyataan itu."Bukti kami menunjukkan peningkatan dramatik dalam jenayah perang dan jenayah terhadap kemanusiaan di negara ini, dengan serangan yang meluas dan sistematik terhadap orang awam, dan kami sedang menyiapkan fail kes yang boleh digunakan oleh mahkamah untuk menahan individu terbabit."

(Tentera Myanmar membuat rondaan semasa perayaan air Tahun Baharu Myanmar, yang dikenali sebagai Thingyan, di Yangon pada 13 April 2023/Fail AFP)

IIMM telah ditubuhkan oleh Majlis Hak Asasi Manusia PBB pada 2018 untuk mengumpul bukti jenayah antarabangsa yang paling serius dan menyediakan fail untuk pendakwaan jenayah.Walaupun pasukan itu tidak pernah dibenarkan melawat Myanmar, ia mendapatkan maklumat daripada lebih 700 sumber dan telah mengumpul "lebih 23 juta item maklumat", termasuk kenyataan saksi, dokumen, gambar, video, bukti forensik dan imejan satelit.Penyiasat berkata mereka sedang mencari "bukti kaitan" yang menunjukkan peranan individu tertentu, terutamanya pegawai peringkat tinggi.Laporan IIMM menjelaskan bahawa komander tentera mempunyai kewajipan bawah undang-undang antarabangsa untuk mencegah dan menghukum jenayah perang yang dilakukan oleh anggota bawah perintah mereka."Berulang kali mengabaikan jenayah sebegitu mungkin menunjukkan bahawa pihak atasan berniat untuk melakukan jenayah ini," kata laporan itu.Ia menyerlahkan bukti penggunaan askar kanak-kanak oleh "pelbagai pelakon bersenjata", dan berkata ia melihat "lebih banyak bukti mengenai penyeksaan, keganasan seksual dan bentuk penganiayaan teruk lain di pelbagai kemudahan tahanan".Bukti menunjukkan bahawa jenayah seperti itu "dilakukan dengan kezaliman dan kemudaratan tahap tertinggi kepada mangsa, termasuk rogol dengan objek, penghinaan, pencacatan, rogol berkumpulan atau bersiri dan perhambaan seksual," kata laporan itu.IIMM juga sedang menyiasat keganasan seksual yang berleluasa semasa penindasan terhadap minoriti Rohingya pada 2017 yang mengakibatkan pemindahan hampir sejuta orang. -AFP


Israel roboh rumah penduduk Palestin didakwa bunuh tentera rejim

(Kepulan asap dapat dilihat selepas tentera Israel merobohkan sebuah rumah di kem Asker didiami keluarga Abdel Fatah Khroushah/Foto AFP)

NABLUS, 8 Ogos –Tentera Israel mengesahkan bahawa mereka telah merobohkan kediaman seorang penduduk Palestin yang dituduh membunuh seorang tentera rejim dan adiknya di Tebing Barat, kawasan pendudukan rejim yang menyaksikan peningkatan keganasan sejak berbulan-bulan.

Menurut sumber tentera, pertempuran berlaku ketika tentera rejim menceroboh untuk merobohkan kediaman Abdel Fatah Khroushah di kem penempatan Palestin, Asker utara bandar Nablus.

Menurut pihak tentera, "bom dilemparkan, dan tembakan dilepaskan, mendakwa mereka bertindak balas untuk menyuraikan rusuhan."

Saksi kejadian memberitahu kepada wartawan AFP, berlaku pertempuran antara penduduk Palestin dengan tentera rejim ketika tentera rejim masuk ke kawasan bandar.

Persatuan Bulan Sabit Merah Palestin memberitahu, enam warga Palestin cedera, termasuk seorang yang terkena peluru hidup.

Organisasi perubatan pula berkata, pihak Israel sengaja menyasarkan serangan ke salah sebuah ambulans mereka, menggunakan peluru getah dan gas pemedih mata.

Tentera rejim menuduh Abdel Fatah Khroushah menembak mati dua penduduk haram Israel - Halel Menachem Yaniv dan saudaranya Yagel Yaakov Yaniv – pada Februari lalu ketika dua beradik itu memandu di bandar Huwara, Tebing Barat.

Tentera Israel telah membunuh Abdel Fatah Khroushah dalam serbuan pada Mac lalu.

Israel sering merobohkan rumah penduduk Palestin yang didakwa melakukan serangan maut ke atas warga Israel, menyifatkan tindakan atau dasar itu bagi mengelak perkara sama berulang.

Namun aktivis hak asasi manusia menyifatkan dasar itu sebagai hukuman kolektif, kerana turut menyebabkan mereka yang tidak bersalah, termasuk kanak-kanak dan kehilangan tempat tinggal. -AFP

(Seorang penduduk di Kem Asker marah terhadap tentera Israel selepas mereka merobohkan kediaman Abdel Fatah Khroushah pada awal pagi 8 Ogos 2023/Foto AFP)